amanoisuno/poetBack huggingface dataset:
和唐韋相國盛山十二咏 胡蘆沼 韋驤 
沼有胡蘆狀，成非疏鑿功。霄澄星月影，彷彿似壺中。
和唐韋相國盛山十二咏 繡衣石榻 韋驤 
繡衣無已久，石榻尚依然。不識尋山客，幾人能愛賢。
和唐韋相國盛山十二咏 上士瓶泉 韋驤 
上士體虛無，瓶泉與道俱。倘餘涓滴潤，可救衆焦枯。
清遠閣 韋驤 
屹然虛閣並蓮宫，似出塵寰擾擾中。浩蕩乾坤來爽氣，崢嶸欄楯倚晴空。江奔吳楚流何急，山接岷峨望不窮。清遠榜題真有意，登臨聊以裕吾衷。
横翠亭 韋驤 
勝概本天成，增營智亦精。何年丹檻敞，終日碧山横。青靄飄來薄，澄江瀉去明。官居況相邇，杖屨不勝情。
九日 韋驤 
四逢九日峽江湄，竊祿無功祇自嗤。把酒又遲今歲菊，開編還愧去年詩。牛山悽感何其昧，藍水歡吟乃所宜。白髪不辭吹帽落，更登山閣醉佳時。
答王晉叔 韋驤 
區區行役臨南浦，忽奉來書墨未乾。見報新恩移亳社，便疑衰跡近長安。山危水惡行將免，宦思鄉情日漸寛。朝夕放船來就别，贈言應許遺琅玕。
遇黄志仁 韋驤 
舟楫逢迎涪水濱，久違應訝鬢霜新。按廉雖共相望闊，邂逅於斯兩喜鈞。對艤晴沙旗影動，交談寒夜燭花春。遲明又向東西去，回首滄江霧色勻。
别張從道 韋驤 
官居相並日相過，盈歲光陰不覺多。每幸開心互詢度，都忘倦跡久蹉跎。新除忽遂東歸欲，雅好其如遠别何。把酒不辭金盞溢，預將離索就消磨。
别王叔重 韋驤 
區區奉使越三年，晚得渝南刺史賢。美政日聞行舊學，高懷時見發新篇。近違方得揮談麈，遠别俄驚徹祖筵。回首寒江初放鷁，牙城隱隱隔雲煙。
送張公度之官南安 韋驤 
盡道清時多汲引，夫何高翮尚卑棲。迢迢别乘欣然去，苒苒輕裝寡所齎。坐想推餘先嶠北，行聞流譽出江西。更將學行規逢掖，桃李無言下自蹊。
送勝之宰仁和 韋驤 
霜風掠野卷愁雲，紞紞催船畫鼓頻。方喜鄉閭得賢宰，却驚燕席失佳賓。去鄞迤邐窮殘臘，渡浙依稀傍早春。恰幸主人真愷悌，承宣相與慰斯民。
和舒信道中丞 韋驤 
臘月纔飛玉律灰，物情已若在春臺。高懷果動山中興，秀句歘從塵外來。兵釀可應隨日熟，官梅能不爲時開。何當舉白西河上，茗艼須容倒載回。
又和 韋驤 
淺雪初成玉石灰，冒寒擁腋上層臺。那嗟晚景催人老，且喜新春入手來。戢戢庭萱芽始迸，娟娟池柳眼先開。卻□疏騁南湖轍，坐想高談腸九回。
臘月十八日乙卯立春丁卯會飲開元呈信道中丞 韋驤 
瀟灑江城雪後天，訪尋幽境就開筵。數聲晚角催殘照，三日新春入舊年。鼎坐探題頻擊鉢，杯行度曲有危弦。莫論俯仰成陳跡，頃刻清歡亦可憐。
再和 韋驤 
湖山清迥雪霜天，結客尋幽布錦筵。猛作清歡送殘臘，冥搜佳句待新年。共欣愛日臨樽俎，暗覺和風入管弦。數品香葩爲時發，潛知造物以相憐。
春後五日即事呈信道中丞致平學士 韋驤 
閏餘中朔蚤，歲暮已春回。沼沚全消凍，林園半落梅。南風濕舊礎，暮雨送新雷。節物逡巡變，衰顔忍不開。
再和二首  其一 韋驤 
會飲臨登燕，逢春第一回。筝移未歸雁，笛送巳飄梅。北海俄空酒，南山忽隱雷。交談幸投隙，塵慮此時開。
再和二首  其二 韋驤 
春歸雖斗頓，寒去尚裴回。已放沙茸草，猶將雪掩梅。清吟陵鮑謝，高誼薄陳雷。倘緩西行興，芳筵願數開。
復以前韻示别 韋驤 
泛鷁兹辰去，前騶幾日回。離觴釂浮螘，暮角聽吹梅。雪嶠初消玉，濤江遠震雷。應多解頤句，歸覲錦囊開。
元正二日小宴呈席客 韋驤 
二日新年半月春，朝來小雨破輕塵。依稀带雪梅枝老，彷彿籠金柳色勻。投隙會并宜勉强，轉頭光景祇逡巡。不應萬點花飛後，方許傷多酒入脣。
和章致平西興見寄二首  其一 韋驤 
金玉來音忽邇聞，開緘恍若對風神。始知渡浙元宵逼，遥想乘時樂事頻。恨不銜杯同此夕，可應聯咏屬他人。果然佳句先垂寄，依舊餘輝返照鄰。
和章致平西興見寄二首  其二 韋驤 
天爲元宵卷暮雲，團團放出月精神。隨時行樂與民共，若處觀燈徹席頻。玉斝坐邀同醉客，瓊枝懷想未歸人。更抽鄙句招回棹，早復官居壯德鄰。
石都講仲謨挽辭二首  其一 韋驤 
高翮欲騰超，年華忽早彫。名言在宗室，休譽滿公朝。卜遠靈輿逝，傷春挽鐸搖。南明此時路，花草爲蕭條。
石都講仲謨挽辭二首  其二 韋驤 
桂科名舊峻，玉殿對新歸。異寵行將及，英魂遽巳飛。貴來年不待，志在命先違。還葬春山曉，空歌薤露晞。
嘉燕堂 韋驤 
屋角翬飛棟宇深，簷前老木翠森森。琤琮雖欠泉聲玉，瑣碎仍多竹影金。勝概豈顓供主席，清驩唯欲浹朋簪。但令廣座嘉賓滿，不惜融樽罄所斟。
九經堂 韋驤 
屹屹危堂近紫煙，傍堂雙檜亦參天。四時風月收羅盡，千里山川矚望全。阮屐登來何必蠟，陶琴攜上不須弦。賜經雖缺名猶在，此樂終爲古所賢。
鑒亭 韋驤 
虛亭屹立沼中央，古匠施工亦異常。略彴相聯虹對影，漣漪四面鏡涵光。雕楹圓檻環然敞，碧瓦飛甍勢欲翔。杖履時來滌塵慮，可能隨事見毫芒。
探春軒 韋驤 
東園亭榭巧相因，更闢東軒探早春。面直小橋通沼沚，背臨宏搆擁松筠。鳥鳴魚躍先時得，柳綻桃苞入眼新。造物也知搖落久，應憐著意伺芳辰。
宿鳳亭 韋驤 
碧梧千尺覆簷楹，宿鳳何年被美名。燕雀不棲如有畏，煙雲常近豈無情。林間日月於兹永，物外塵埃豈復生。危坐忽驚年籥晚，漫吟嘉瑞樂昇平。
和舒信道二首  其一 韋驤 
樽前雖闕舊年人，舊事重論迥若新。記得長春爲絕唱，依稀難和似陽春。
和舒信道二首  其二 韋驤 
謫仙居處枕湖邊，手種垂楊已繫船。勿謂門庭岑寂久，天將巨用理當然。
和信道以詩見邀 韋驤 
搖搖畫隼過寒汀，爲得新詩欲餞行。飲散十洲回首處，暝煙疏柳不勝情。
次韻周開祖清明會景之作 韋驤 
難并四者重良辰，寒食風光澤國春。日滉湖光千頃綠，煙披汀柳萬條新。鈴齋投隙登臨好，吟筆裁篇氣格淳。顧我不能酬絕唱，聊将鄙句慰邦人。
又和會月波樓與范德鎮賡唱之什 韋驤 
屹屹樓依檇李城，月波標榜映雙楹。未逢秋夕披襟坐，且向春風曳履行。詩伯高篇先獨唱，使君健筆許誰爭。還朝滯客方無賴，對此飄然思亦生。
吳大夫挽詞二首  其一 韋驤 
浩氣忽凌虛，飄然厭虎符。風流失循吏，術學喪醇儒。飛旐衝霜外，哀歌慘路隅。螭坳有賢嗣，遺憾想公無。
吳大夫挽詞二首  其二 韋驤 
邂逅淮東别，逡巡二紀餘。豈期還故里，止得望靈輿。直道欽遺譽，高門仰舊居。鄙情憑薤唱，聊以解欷歔。
至節蔣穎叔見召以病不赴 韋驤 
一陽潛復自黄宫，難變霜髯作少容。方伯以時均宴衎，野人不幸困龍鍾。望塵修敬慚無及，舉白承懽恨莫供。但有誠心騰善頌，願隨壽斝祝椿松。
和周開祖即席 韋驤 
海雲收雨作新晴，春日開筵趣早成。六席共年誰獨少，千齡幾半互相兄。須憐東道情尤厚，況是西歸蓋始傾。更玩掌中珍句好，不知簾外玉蟾生。
和周開祖賦會有美堂呈權府察院 韋驤 
共陪紅旆陟巍峨，有美軒楹氣候和。樽酒融融懽廣座，梁塵拂拂應清歌。風隨江浦霜濤急，日下湖山翠靄多。何處追談此佳趣，主人不晚在鸞坡。
和宇文伯修侍郎會中和堂二首  其一 韋驤 
燕堂高會勢峨峨，拂面薰風氣候和。廣座初陪文字飲，滿城重聽袴襦歌。錦裀藉舞矜回雪，玉麈揮談沛決河。牧伯娛賓同衆樂，庾公清興未爲多。
和宇文伯修侍郎會中和堂二首  其二 韋驤 
華構崢嶸倚碧霄，開筵瀟灑聚英僚。衣霑翠靄天收雨，目送銀山海上潮。半日清歡浹觴咏，幾番涼吹韻笙簫。醺酣老客依帡庇，歸隱而今豈俟招。
憶遊金華洞一首寄婺守陳子文 韋驤 
不到金華四十年，碧溪深洞想依然。故人爲郡應多暇，何日雙旌翠靄邊。
和宇文侍郎觀潮 韋驤  钱塘江
江上雙峰屹若門，秋潮湧出勢横奔。先聲何翅雲雷震，猛逝直疑溟海翻。壯觀平分吳與越，激波遥自巽之坤。驅除殘暑長空凜，噴薄晴光列岫昏。衝涉唯驚兀舟楫，遷騰那復論鵬鯤。仙槎遠泛時相際，野馬兼馳力更掀。華信築塘無宿恨，子胥乘浪有忠魂。吳兒勿詫輕身弄，自古馮河豈足言。
送吳聖取給事 韋驤 
忠嘉早結九重知，隙駟徒驚晷景馳。祥鼓素琴猶累月，恩除青瑣已先期。秋風慘處違丘壟，霜柳疏中即路岐。得志澤民賢者事，佇觀功業映清時。
送深闍梨之越開講 韋驤 
家世事簪紳，方袍早出塵。詩書捐舊習，戒律悟前身。杯度吳川雪，經繙越嶠春。逆知專講席，著意警迷津。
和韓琯山齋 韋驤 
愛君築室據青山，高躅寧容俗士攀。吏隱幽懷潛物外，詩成秀句落人間。濤江遠向窗扉見，竹塢靜宜巾履閒。顧我衰殘倦登覽，偶來聊此共開顔。
劉握大夫挽詞二首  其一 韋驤 
平生端素履，四紀仕清朝。移守將前邁，修齡忽後彫。琴書遺淡泊，几杖捨逍遥。有子光承績，幽堂慰寂寥。
劉握大夫挽詞二首  其二 韋驤 
棄養臨茗水，傳聲到武林。仁賢沒何遽，老友慟尤深。珠玉藏前咏，風標起舊欽。靈輿不克送，薤唱寓空音。
劉欽止承務挽詞一首 韋驤 
年始踰强仕，俄從逝水沄。祇應懷永慕，遂爾繼先君。利器方施手，高翔未及雲。嗚呼今已矣，衆歎謾紛紛。
過笠澤三賢堂詩三首  其一 韋驤 
舟繫小橋楊柳月，帆移平浦芰荷風。當時不向煙波老，霸業功名一歸空。
過笠澤三賢堂詩三首  其二 韋驤 
鱸鱠白鮮盤玉縷，蓴羹涎滑煮龍髯。可憐水月交光夜，一笛西風自捲簾。
過笠澤三賢堂詩三首  其三 韋驤 
醉夢幾尋芳草渡，吟魂飛上月明樓。散人已出形骸外，肯作鄉聲效楚囚。
和提刑度支遊永康靈巖 韋驤 
天下被澤久，詩人歌旱麓。廉按重時選，巡行當歲熟。優游今日心，憩息茲山腹。峰危齊鳥道，巖邃容佛屋。長松揭臣蓋，修篁削青玉。塵遠疑僊隱，景遠如畫簇。還轅興有餘，過隙光何速。據雲出蒼翠，回首辨重復。留止念所之，吟咏生不足。不獲睹勝遊，空言繼郎宿。
懷永康顔明府 韋驤 
寒山晴望青重重，我居山西君在東。縣疆有守不往，遲想休誼如饑空。反思六月君假道，夜對樽酒乘清風。高談落落破畦畛，不許俗語咻其中。撇然傾蓋信若舊，誠通氣洽知所同。別來慰釋尚可賴，時獲佳句開惛蒙。所嗟室邇人甚遠，安得邂逅還相逢。
石室洞 韋驤 
天王峰南石室洞，怪特不與尋常同。石門巉巖天所鑿，門內夷曠驅車通。偃然靈穴邃且廣，步履出沒忘西東。其間異狀多所類，懸乳往往成鼓鍾。龜頭俯視露巖腹，壽與歲月應無窮。團團一竅透千尺，天使日月光來容。洞前佛氏殿閣峻，相直氣象增其雄。我爲俗吏雖跼蹐，所至安肯遺幽蹤。金華靈巖著於婺，每越疆境爲遊從。嘗恨昔年之富川，便道不得尋龜峰。塵懷不愜十餘載，每見圖畫加忡忡。去春來此路復過，籃輿暮觸煙靄重。縱觀雖未盡吾興，聊塞所欲平饑空。到官萍邑已逾歲，坐擁民事勞顓蒙。滯祛敝革固用日，佳趣不暇先牢籠。稱來公餘得茲洞，疏爽爲我開情悰。金華龜峰雖未及，此地有此爲難逢。謾拈禿筆寫白石，但記姓字於其中。卻登凈宇祇獨宿，蒲牢壓旦還撞舂。歸鞭遽去有餘約，後會結客臨春風。
幽懷十二首  其一 馮山 
秋風蕭然起，喬木葉飛翻。勁聲薄以怒，肅氣傷無痕。洪鈞運不私，至義中有恩。華滋脱塵滓，生意還本根。
幽懷十二首  其二 馮山 
嵯峨羣峰高，蓊鬰萬木滋。一容樵夫手，誤落長松枝。煙雲慘無色，禽鳥鳴且悲。人心不爲慮，山意從此衰。
幽懷十二首  其三 馮山 
晚林脱餘照，栖鴉上林端。危枝不容足，踏踏殊未安。相乘狐狸暴，寧苦風霜寒。微生尚憂患，物理幾相殘。
幽懷十二首  其四 馮山 
李渤隱嵩高，愈退名愈重。區區水南北，一呼輙爲用。沽激本同轍，出處或異動。善閉不可窺，少室有餘頌。
幽懷十二首  其五 馮山 
少年氣力壯，巾車騁遊歷。行人不能到，貪遠未有適。昔人六十化，萬事豈如一。誰爲持寸光，環中照心跡。
幽懷十二首  其六 馮山 
高架環四壁，古書浩萬卷。腐儒坐相守，大義老不斷。羣言幾可用，吾道一能貫。巨賢已經世，博士方浩歎。
幽懷十二首  其七 馮山 
秋後無多日，山中已倍寒。蟲聲聞壁脚，霧氣出林端。農事黄時畢，天形碧處寛。騷人方適意，白露團幽蘭。
幽懷十二首  其八 馮山 
吾羮畦有蔬，吾飯囷有粟。人事少還往，山田自充足。雞犬盡日閒，藤蘿照門綠。物外乃如此，熙熙古風俗。
幽懷十二首  其九 馮山 
衆呼楚比死，瘈走華氏驚。仲尼厄兵守，不輟弦歌聲。外物匪憂患，中懷自險平。古人縱天機，以道不以兵。
幽懷十二首  其一○ 馮山 
鷙禽出東海，矯翮與天鄰。初從網羅誤，遂與韝臂親。一肉戀主意，擊搏豈爲身。飛飛山間雉，耿介不可馴。
幽懷十二首  其一一 馮山 
山溪漲易涸，爲無千里源。桐孫繞雲枝，下有百尺根。物理不虚發，本厚末始繁。功名豈易力，舊德資深蟠。不知所從来，意氣行軒軒。
幽懷十二首  其一二 馮山 
花草弄顔色，盛衰數日間。富貴無定姿，迭起如循環。外物偶相附，固有不肯還。造化弗示私，力禦何其艱。
春意 馮山 
賞花不須折，一折春思闌。飲酒不必醉，一醉無餘歡。相知共清賞，所屬聊孤彈。朝繁坐臨池，暮惜行遶欄。醒醉無異趣，開落同一觀。鄰花隔墻悲，憔悴枝葉單。鄰翁貪酩酊，疾起春向殘。但知芳菲意，常作悠久看。
送鼎倅陳安仁虞部 馮山 
峨峨陽山，民資以仁。僭陽欺天，不需不神。而乞於民，泱泱沅江。城繄以寧，横流潰川。不畜不靈，將坎於城。暴政殘俗，劇於懷襄。猾胥擾民，甚於凶荒。借公後時，吾民幾亡。舞公入城，若旱而雨。若霖而晴，頌公之還。孰靈沅江，孰神陽山。
題澧州石門縣蹇周輔蟠翁太博三愛堂 馮山 
石門險且僻，人煙萬山罅。蟠翁老才望，来此屈英駕。破漏煩補綴，嚬呻索慰藉。力致乃坐享，少勞豈豐暇。臨觀閴無有，游燕久以謝。廢園近城邑，丘墟甚原壩。高松困藤蔓，嘉果没荆柘。斬荒使之出，蒼翠若圖畫。直前走橋閣，當中建臺榭。雍容賓朋席，左右書史架。命亭以三愛，作詩盛誇詫。韻險語怪絕，竊讀驚汗下。嗟予苦覊束，相去止數舍。深思一登覽，若渴不得蔗。知君羣公表，甫爲兵民借。復以三者樂，何時動歸靶。吾鄉富風景，草木芬蘭麝。錦水清於漢，岷峨不讓華。蔡圃豈足道，寧爲耳目乍。苟以吾言然，煩君少譏罵。
謝夔守賈昌言禮賓 馮山 
伯樂善相馬，相內不相外。造父善御馬，御成不御敗。沙丘有病馬，志遠力未憊。盤身怯泥土，俛首困草稗。强起時奮迅，悲鳴輙喑噫。駑駘倦相逐，童僕幾見賣。斯人一回顧，世俗始驚怪。冀北有駿馬，散蹄雨雹快。去勢馳滅没，朝荆暮燕代。銜轡苟庸拙，道途足險隘。斯人一駷手，千里瞬息屆。二者豈不偉，繄人而否泰。相也命所係，御也才所賴。名馬世常有，伏櫪固有待。伯造不世出，古今重遭會。相得互相起，兩致一無礙。所以馬與人，功名各自大。
與蒲宗孟傳正察推 馮山 
五月熱無事，訟庭若掃刷。眼底簿書靜，獨坐癡悶發。上馬出門去，不避煩與渴。幕中訪賢友，且欲紓擁閼。灑水延我坐，解带意思活。清談破塵滓，快若飲冰雪。青衫雖同服，所處類巾襪。道均語言合，殊不間毫髪。十篇詩總解，金玉自磨戞。往時草草讀，恨不見本末。全編使我盡，萬漏都一括。諸君好詩學，論議每相軋。破碎失本源，十嘗見七八。聖途久荒廢，怜君力鋤鏺。漢安隆中集，應和類控楬。馳騁氣力壯，嵩岱可手揭。形容若繪畫，譏諷過賞罰。迴頭索平淡，春興最清越。意外得真巧，漫不露彫割。此皆緒餘爾，太倉出圭撮。予雖素無聞，少小頗姦黠。僻澀追古意，芬芳慕賢哲。獨自狂妄走，屢遭流輩喝。中道偶成病，兩眼痛欲瞎。見字輙昏霧，恨無金篦刮。凜凜憂痼廢，那更尋舊扎。平生志高遠，縮小僅如鉢。又從縣道来，屈强且回拔。吏責常恐嚇，民事日喧聒。中煩變憔悴，餘憤成嘔噦。銜轡脱未去，俛首就一秣。大叫雖慷慨，壯圖已銷殺。清華果無分，看人起門閥。羡君名聲好，風誼縱超拔。憑陵欲軒翥，去勢不可遏。然猶滯巴徼，官況飽辛辣。始初未識面，展手思挽撮。相值偶相得，青松引藤葛。意氣始投合，底裏盡表察。文字本非敵，輕舫觸巨筏。雅趣均厚薄，高論借迂闊。窮中煩慰藉，何異魚喣沫。俗態重趨走，仕路饒險滑。且當學鴻漸，不能助苗揠。窮達蓋有命，運轉隨坱圠。蓋棺事始定，嘗聞古人說。功名倘可期，因君爲尋掇。
辰陽館 馮山 
辰陽號難理，五溪地相跨。邊臣重綏撫，蠻獠愈驕詐。封陲苦侵暴，文書困譏罵。誰爲太守樂，一笑不得暇。張公抗辰旆，烽障幾欲罷。偃息有餘地，登臨無一舍。迺興辰陽館，城東兩山胯。泉聲落溪谷，湖光照亭榭。花木親種植，朋僚日追迓。投壺征虜祭，圍棋太傅謝。高風邈難繼，維公並驅駕。有客嘗一至，席參鄒枚亞。覽物言思闊，醒魂耳目乍。欲記傳之久，恨無文章價。願公賁泉石，遊宴日来藉。新詩上碑刻，佳景若圖畫。旦暮趣召還，歸爲中州詫。
開州盛山十二題 宿雲亭 馮山 
基構白石層，風物青山圍。野雲戀幽寂，長遶軒窗飛。
開州盛山十二題 梅嶺 馮山 
繁梅照溪谷，蜂蝶殊未省。巖風莫吹落，留妝臘前景。
開州盛山十二題 茶嶺 馮山 
新萌雨露濃，嶺頭春味足。緣雲採擷人，争收火前綠。
開州盛山十二題 流杯渠 馮山 
爲愛泉石飲，屢招賓朋遊。浮觴来不倚，一水循環流。
開州盛山十二題 隱月岫 馮山 
月從海上来，清輝長礙山。山前愛月人，唯看亭午間。
開州盛山十二題 盤石磴 馮山 
數步即一息，始知登山勞。盤盤行徹時，跡與心俱高。
開州盛山十二題 胡盧沼 馮山 
中虚得嘉名，水清石環環。天邊侍從人，來照冰雪顔。
開州盛山十二題 琵琶亭 馮山 
片石胡琴槽，構亭事登臨。考功閒中樂，非好世俗音。
開州盛山十二題 桃塢 馮山 
聞說舊桃塢，歲久無殘枝。春光已不到，猶有風騷知。
開州盛山十二題 繡衣石榻 馮山 
御史來山中，拂石當優游。非人勿據兹，恐爲山神羞。
開州盛山十二題 上士泉瓶 馮山 
爲愛禪翁遊，潄泉聽泉音。何當酌清泠，洗我塵垢心。
開州盛山十二題 竹巖 馮山 
倒影蔽山骨，引根出巖腹。誰人萬仞間，團團種青玉。
和程之才正輔感遇 馮山 
天理貴自然，枉直各有病。人情隨所得，是非本無定。此身寄軒冕，心與萬物競。低回就銜策，跳踼落機穽。巧求固爲累，矯枉亦過正。持之有原本，出處一以靜。所守以吾道，所安以吾命。不驟窮馬力，不决暴虎性。富貴偶而已，勿使憂喜並。感遇難我知，無言爲心聽。
越公堂 馮山 
古賢重遺愛，跡與江山遥。夸者恣而已，事隨草木彫。越公彼何人，構堂壓山椒。四阿無寸支，千載不可摇。自衒神鬼工，已窮草木妖。吾嘗讀素傳，拊髀悲前朝。無從借史冊，奮筆誅姦驕。尚能毁兹堂，立使沴氣銷。
灔澦堆 馮山 
巨石當江衝，江水皆倒還。夏秋水石鬭，怒浪高於山。長年欲下峽，防石如防姦。乘流一無備，拳石皆險艱。獨使灔澦誇，千載不可刪。
岑公洞 馮山 
武龍南浦南，秀拔異衆山。下有巖洞幽，嵌虚隱玄關。岑公江陵来，一寓不復還。養神脱塵滓，百歲如童顔。至今遺像存，寂寞空幢幡。老柏壯人氣，清泉遶回環。暫爲物外遊，偷向壺中閒。叟其靜者歟，深藏厭喧煩。或將避擾攘，甘此石穴艱。不虞身後聞，夐若高難攀。萬事皆偶爾，多在功名間。
温湯寺 馮山 
温湯氣如蒸，冷泉寒於冰。並流不相入，洶湧爭奔騰。佛廬煥金碧，法地何時興。二泉灑其間，回環清且澄。維舟愛古柏，磴道垂千層。殿堂絕纖埃，瀟灑嚴香燈。敲欄施魚食，弄水摇懸藤。一掬洗病眼，再潄袪煩膺。遠訪豈憚勞，勝遊誠可矜。
塗山寺 馮山 
巴山俗可厭，萬疊誇雄偉。江前一峰秀，青林带孤起。長舟截巨浪，平輿登峻趾。古寺隱山背，来造神已喜。清泉遶修竹，野徑入葭葦。女媧舊生處，石坳勤戾止。聖神固有合，天作非偶爾。玉簡事恍惚，越書莽非是。孤亭凌絕頂，坐有千古意。二江錯交會，比屋聚紛蟻。把酒一長笑，忘情但高視。
豐都觀 馮山 
横江聳孤峰，陟巘訪山境。修廊轉空曲，古殿冠絕頂。漢柏撫骨立，唐碑獨孤挺。高踞自軒豁，遐追若俄頃。長生盡室来，避世或箕穎。逍遥奚所適，遺事傳緱嶺。藥巖已無竈，烟雲但枯井。風前凡幾過，物外初一省。清風誰與遊，高步跼難騁。
利州漕宇八景 會景亭 馮山 
天下臺府勝，益昌囿佳山。使者高世才，秀隱林樾間。仰山復仰人，昔旅無由攀。辟書就始志，来若遊子還。史公實賓從，與脱簿領艱。會景駕峰出，碧玉森周環。棟樑宿雲霧，欄檻平江關。杖屨從公遊，蕭散萬慮閒。酒隨至樂盡，詩到無疵刪。經年若朝夕，語去涕欲潸。屬余省親闈，看公趣天顔。此會不可再，鴻鵠方高翾。八詠風蹟存，二江聲潺潺。
利州漕宇八景 巽堂 馮山 
燕嬉各異處，君子時以居。虛堂背治開，面直東南隅。林巒照几席，花木紛庭除。委蛇外不煩，浩蕩中有餘。雄雄臺府間，寂若山中廬。美景開宴觴，清談會賓裾。孰窮吏隱趣，但見民情舒。鄙夫不知要，僕僕困簿書。
利州漕宇八景 桐軒 馮山 
幽軒處清奥，前有雙桐起。婆娑勢初合，修聳意未已。葉分竹巖路，根漬石沼水。秋聲動素琴，曉影覆齋几。主人相對樂，性靜窮物理。純音藏未兆，孤榦直不倚。安得千仞禽，来哉共棲止。
利州漕宇八景 柏軒 馮山 
昔時柏未栽，榜杏爲軒名。柏今已可愛，題柏軒始清。賢者安厥居，中懷渺無營。日来對柏坐，心適眼自明。草經謝今說，寄意遺俗聲。落落守歲寒，常恐爲柏輕。
利州漕宇八景 竹軒 馮山 
翠筠清人心，愈少愈可愛。風騷靜中得，一室處以泰。北軒隱吟几，復與此君對。冺默追古意，蕭森散秋籟。淡薄世鮮味，俛仰誰與會。七賢非吾徒，心猶有名在。
利州漕宇八景 山齋 馮山 
層層梯巉巖，步步出杳茫。何人破峰臆，碧瓦臨疏篁。聊休邈回睇，人物分毫芒。惟見臺府雄，三軒鬰相望。不知身從来，但覺凌空翔。窮高自兹始，寶峰磨蒼蒼。
利州漕宇八景 閒讌亭 馮山 
徹頂造閒讌，據欄俯山齋。軒窗蔽修竹，磴道懸蒼崖。登臨快雙目，應接煩虚懷。羣峰病擁閼，次第隨天開。物色無定姿，變化紛難裁。高吟絕儔侣，但攜清罇偕。物理醉可一，逍遥付齊諧。
利州漕宇八景 寶峰亭 馮山 
益昌萬山間，寶峰秀惟獨。使臺俯山下，氣象互盤覆。鬰勃尚南走，回環已西屬。古城削千仞，危棧轉幾曲。錦繡紛上領，琅玕翠摇腹。亭榭何參差，遠覽意尚局。絕頂躋石峰，超然脱覊束。城市裁唾落，二江可手掬。重開固天險，大道不停轂。古意劇滿眼，人事傷轉足。主人始經搆，高蹈非絕俗。幽懷卷雲霧，長笑動巖谷。鳥雀爭脱林，冥冥有鴻鵠。寸步異出處，虚心見榮辱。屈將經濟才，分繼騷雅躅。語默固可傳，誰爲寶峰録。
中林道上 馮山 
中林山谷間，出没緣畏途。楩楠蔽白日，落落樑棟軀。半爲野火燒，摧頹委樵蘇。清泉勞奔注，亦爲勢所驅。微芒濟物心，到海何其迂。吾物處其一，進退難與俱。置身木雁間，恐非斯人徒。
西縣道中 馮山 
漢水引我行，梁山邀我坐。山水已清絕，春容碧相和。下馬取酒飲，梅飄酒中墮。日落醉不去，青茸草間卧。
巴子臺 馮山 
早渡鳴玉橋，竟登巴子臺。雲林擁磅礴，磴道窮縈迴。古寺不足觀，猶有南軒開。浩蕩横深溝，逶迤環覆杯。古人去我遠，萬事隨塵埃。赤穴何渺茫，青山但崔嵬。聞名不知實，此意空悠哉。乍到輙復還，石滑倦去来。苟能厭耳目，未免勞筋骸。
答王載監簿惠詩依韻 馮山 
梓士多好學，獨君用心苦。始策萬里足，相期一言遇。荏苒去歲月，差池晚途路。清節撓不變，雞鳴任風雨。一日起仕進，光華照門戶。謂予嘗遊從，復此再會聚。清談語言約，老筆文字古。新詩忽持贈，病目駭觀覩。蘭芷得遠思，從兹識賢矩。草木變秋節，悲風襲原鹵。自可追賦詠，何須倦貧窶。感慨無俗音，虹蜺俟重吐。
答江安尉鮮于頃野翁 馮山 
寶峰首相聚，錦屏袂一判。音容阻良覿，歲月嗟易換。我觀潼江曲，君尉瀘水岸。到處逢酒徒，無人作詩伴。南風灑襟袖，佳句適我願。汶蜀幾萬里，信息偶中斷。三軒風雅會，蕭條各分散。孤吟少儔侣，衆喙易嘲囋。念君同所嗜，路近聲可喚。唱酬實相眷，牽率豈辭憚。亹亹郊籍心，無爲簿書亂。
送梓漕李竦端臣赴闕 馮山 
道途去無窮，歲序嗟易改。相知念遠别，遇物增感慨。悲懽勞寸心，喣沬異江海。南歸得嘉報，迅掉若旋凱。機穽觸不發，神明怳猶在。名因困愈重，事雖晚可待。去就勿自謀，冥冥付真宰。
和李曼修孺職方謝梓守張靖子立龍圖遊春 馮山 
潼川侈風俗，一春事嬉遊。太守與民樂，高會邀良儔。年豐廷無訟，日夕爲歡謀。賓從相追隨，景物多訪求。名園布芳郊，寶刹依重丘。紅旗肅冠蓋，畫鼓翻倡優。人情殊未央，春意亦少留。最後司馬至，爲羅東山羞。觀棋緩带閒，試茗澄心幽。猖狂但醒醉，感慨還唱酬。清尊未放手，急景如轉頭。分司飽餘味，經世忘遠憂。来時蠶始眠，歸看場中麰。人生苟適性，不羡萬戶侯。丈夫負壯氣，安知餓填溝。得志位卿相，失時歸田疇。紛紛素所輕，大半登瀛洲。肯爲五斗米，折腰趨道周。區區事筆硯，頂踵稱恩庥。酒酣且勿去，爲我新聲謳。
再和 馮山 
飲酣起擊劍，恥從豪俠遊。雍容詩酒歡，乃是神仙儔。風騷固有靈，造化陰爲謀。至音苟同調，曠世不可求。杜陵思江東，洪崖揖浮丘。自然風味殊，豈特文章優。嗟余萬事拙，吟咏心久留。自愧蘋藻微，恐爲王公羞。晚遇青河公，採蘭深林幽。修孺素蒙益，百贈無一酬。邂逅相撫掌，踉蹌容擡頭。雖然再鼓衰，且免三爵憂。吾儒學以仕，本代親禾麰。然多志高遠，擲筆思封侯。前時征南將，驅虜出塞溝。詩書非無助，爵賞不見疇。尚能解客嘲，相歡詠蘋洲。三術起商鞅，一言貴馬周。致身果有策，何地無餘庥。肯使韶濩音，變作巴渝謳。
再和 馮山 
予始十五六，學賦場屋遊。聞君聲價高，已與班馬儔。少年取科第，復有經濟謀。孤聳不世合，獨行無名求。中道多邅迴，病驥盤沙丘。起爲瀘南守，政績稱最優。東海尋免歸，穎川尚借留。慷慨壯士懷，肯效兒女羞。投紱還故林，泉石甘清幽。區區尚遺恨，君恩未能酬。迴首名利場，彷彿裁蠅頭。君看縉紳士，誰爲天下憂。人情重軟熟，要若新炊麰。咿喔四至卿，峭拔奇不侯。一言反覆手，平地生重溝。世務傷賈誼，直道危田疇。何當與推移，歸釣滄浪洲。功名雖難期，歲月良易周。清風出襟袖，散爲生民庥。無使梁父吟，只成高唐謳。
苦寒寄任瀘州伋師中 馮山 
嚴飈肅林莽，暖日沉煙霏。遊子事行邁，慘淡凌霜威。斂策倦修阻，跡往心自違。層雲眺孤鴻，徊翔鳴無依。雍容念儔侣，欲息洲渚非。此地正苦寒，盤身西南飛。
除夕 馮山 
一年倐已盡，四序循無端。兒女競别歲，隨蔬具杯盤。長歌感時節，却羡僮僕歡。明朝四十六，重把青銅看。
幽懷 馮山 
天地有常産，貨殖非善謀。桑耿發機械，已動莫復收。割膚啖其口，一身相爲讎。世餒味邪說，十九成贅疣。興王非管商，極治無裴劉。
獨坐 馮山 
兀坐窗牖寂，桐葉擲瓦響。哀彈動秋聽，遠寄勞夜想。擔荷幾踣面，自求不盈掌。未躍且自固，欲高又誰奬。
有作 馮山 
名塵愧屢拂，世垢思一澣。急索脛已腫，虚驚背獨汗。窘步裁免跌，高談卒成謾。辰去將奈何，磨頭髻如彈。
郊外 馮山 
杖僻走世喧，吟靜追古意。解巾卧柔碧，虛懷揖爽氣。漏竹日脚紅，出亭山尖翠。偷閒興未足，遲遲動歸轡。
城南 馮山 
散雪郊外風，含晴霧中日。江流淺可渡，潺湲弄幽石。長堤塵未動，遊子念遠適。行止慎厥初，輪蹄有遺跡。
送王審言秘校潞州法曹 馮山 
上黨緣青冥，勁氣西北隅。黄河天際来，草木冬前枯。其地號嚴冽，燕隴莫與俱。氈罽護性命，冰霜結眉鬚。土人一犯寒，斗酒沃始蘇。中州宦遊士，未秋先嗟呼。我聞已心慄，凍粟生皮膚。而君風雪間，徑作壺關趨。少年始任氣，慷慨若有餘。自爲功名行，不憚氣候殊。犬戎熾將滅，鬰屈迎天誅。幕府收英才，富貴往何圖。埋頭簿書底，齷齪終非夫。功業彼何人，送子誠起予。
送張子立龍圖知鳳翔 馮山 
公家濟水源，愛蜀如蜀人。公凡五入蜀，東峽西峨岷。門生變交遊，故舊成姻親。蜀味皆吾餐，蜀音即吾民。潼川最後至，既至情亦均。惡不待公刑，善不須公仁。雍容如一家，笑語聞四鄰。山時參公府，堊鼻看斧斤。舉動出至誠，悠久疑爲神。詔書西出關，馬首北向秦。遲行客辭家，擁别兒戀親。公歸且大用，顧蜀還無因。風收彌勒花，雨壓長平塵。滑臺爲公壽，公飲不過唇。樂我奉公歡，榮虞適兹辰。物色莽牢落，人情浩酸辛。已辭尚可聽，少駐雙車輪。
送蒲安行誠之秘丞興州簽判 馮山  长江
春郊散輕靄，日出車馬動。看君曉裝發，送客尊酒重。衆人别良易，我别情靡共。飛纓轉山曲，返頸即成夢。雖夢去奈何，不夢存者多。一言起相顧，慷慨成笑歌。清吟散泉石，醉墨蟠雲蘿。人生苦汲汲，浩如長江波。江波西南流，君行方北輈。林深足豺虎，路廢空亭郵。處常山中居，出亦山中遊。不嗟吾道窮，每爲斯民憂。憂民竟何爲，從事猶俛眉。晚達十六七，萬事懸難知。但窮聖賢意，莫賦離騷辭。有得常記我，以慰朝夕思。
謝人惠兖墨 馮山 
故人山東来，遺我數丸墨。握丸大如指，盥手重拂拭。濃磨向日看，古瓦增潤澤。經屑不見紙，清光隱深墨。書云舊所秘，聞今已難得。庭珪死已久，至寶世罕識。御府徒僅存，人間萬金直。兖州擅高價，比歙固少抑。古松亦將盡，神奇漸衰息。文章不見貴，筆硯豈可擲。牢落况此君，雖精淡無色。憐君情好古，投贈兼以臆。世事持此觀，噫嗟共冥默。
送梓憲穆珣東美度支移京西漕 馮山 
剛强多少恩，寛厚或太迂。峭直病不通，聰明至無徒。達人固貴全，天理常不俱。自非藴明識，暫解輙已紆。穆公淮海英，厚重如魯儒。疾惡鸇逐雀，養民烏哺雛。斷獄求以生，好善久不渝。孰謂公太嚴，威姦而惠愚。孰謂公太異，中異外不殊。然猶蔽高潔，不肯隨世趨。美成固在久，巨材期營都。西京近日邊，漕領出帝俞。使權雖云重，吏責意已粗。財利較圭撮，法制環刀殳。天聽卑不遺，人言紛可虞。公心公且明，應手萬事無。階此將顯用，逸驥臨長途。山也乏材技，盤薄困守株。身浮一芥舟，業散千金屠。衰遲戀鄉曲，荏苒歲月徂。擺袖不願行，俗指爭揶揄。惟公最見憐，情或昆弟踰。每憐沙丘病，不作饑鷹呼。秋風惜遠别，時去跡轉孤。飛黄轉騰踏，斥鷃甘槍榆。升沉各異勢，從此忘江湖。
送梓憲胡揆少卿赴闕 馮山 
富貴一鼎味，謂嘗須過食。功名萬鈞器，負趨少量力。不勝苦爾體，不厭傷爾臆。誰能達涯涘，百動靡一息。古人去我遠，獨公抱清識。進退處以道，始終完無隙。車馬切嚴召，江湖正遥憶。賢達事如此，貪懦猶且惑。是豈時俗知，聱牙相緘嘿。
利漕劉忱明復見性堂 馮山 
鑑蝕磨即明，水渾澄斯清。雜然外滑銷，道在虚中生。達哉彭城公，養心浩無營。一覺自復本，妙用皆隨成。性通儒佛間，大抵寂與誠。云見非見故，執見流爲情。名堂雖取相，證實不證名。文書每叢委，賓客兹逢迎。二諦本無礙，安知堂虚盈。優游寄真賞，接引開羣盲。登堂一開豁，灑然塵勞輕。
謝梓漕李琮獻甫寄餘甘 馮山 
戎南煙瘴地，草木富嘉實。名果蓋數品，餘甘乃其一。爛漫經暑雨，駢繁向秋日。顆肥櫻綴圓，膚嫩李带碧。始嘗猶餘木，酸澀固可斥。稍味復土性，華池變瓊液。冷冽祛酒毒，香芬破茶癖。豈徒雜肴核，自可名藥石。東蜀部刺史，江南夸聲蹟。道與荆公合，詩爲梅老敵。邊機屬未靖，使指煩遠適。絕塞偶相值，慇懃爲珍惜。殘菊雅趣尚，啖薤清讌逸。分甘病漳守，筠筒手封羃。三年官大道，襟抱塵土積。語言變爲市，風騷蕩無跡。開封命澡雪，一食至六七。冰霜快口吻，塵坌併疏滌。古意還五臟，清風生兩腋。與公始邂逅，一言甚疇昔。生芻感厚意，香草慕前述。人道成以友，直諒久無斁。磨厲出鋒刃，切磋至圭璧。諍友本仁義，拂士忘疹疾。或矯有所正，或投有所激。始逆濟以順，始疏要以密。物微可以興，騷雅固採摭。公行浩河漢，求効畎澮益。不爲小人腹，俗茹飫梨栗。不作兒女口，甘滋事餂蜜。庶幾功名會，或在交際出。相知雖意喻，欲報粗言息。追繼橄欖篇，慚無翰林筆。
送李獻甫知吉州 馮山 
六經出晚周，日月懸太虛。幾蝕復幾明，微茫炎漢初。清識隱虚粹，高風激貪懦。翩翩起江湖，泛泛雜鳬雁。發揚始使蜀，奔走非素願。郎官雖內遷，相去才一間。朝廷訪耆艾，人物尚清簡。騫騰自兹始，寧慮歲月晏。區區無足道，鄉社久息偃。未契許投合，相濡念孤蹇。迅翮舉莫追，窘步行輙踠。把酒難一往，開琴試重援。别鶴如可彈，新聲謝悽婉。
送上官基察推同年 馮山 
我蜀君閩中，相去萬里餘。同年皆白頭，此别當何如。君行久或抳，一出無停車。相忘豈人情，時寄西南書。
送夔漕王宗望蟠叟大夫赴闕 馮山 
君子不苟然，每以中道居。處身概有常，爲吏形其餘。太原大夫公，使蜀元豐初。蜩螗沸清晝，交道狼與狙。公時於其間，素藴唯所攄。紛擾目不瞬，開濟心自如。蜀人恃以安，至今芬名譽。更駕漕三峽，應手民瘼除。適逢惠澤新，禁網闊且疏。攫噬化爲麟，奔馳不能車。公無異他日，法度方得梳。均齊即人心，簡易平徭書。天邊促嚴召，歲晚巾歸輿。老成坐廟堂，收實攘浮虛。有常豈易得，得見將已歟。行看步臺省，自可風簪裾。非才共封略，况舊遊門閭。贈行期有知，知公當知予。
和利漕徐師旦之才文龍山水之秀 馮山 
臘雪洗頑碧，晴鳬浴澄𪑩。物色互磨錯，清輝深不變。滄浪與少室，幽人罕兼見。少憩託高懷，回頭簿書倦。
題范亦顔聖鄰同年集後 馮山 
聖鄰生西南，豪傑如山東。倜儻負奇節，脱身起蒿蓬。文章學西漢，不作雕篆工。東京太學生，議論傾羣公。高適遊大梁，馬周隱新豐。酒酣吐素蜺，意氣横煙空。翻身落州縣，束手如兒童。無人解秋隼，摩天看飛冲。黄鶴垂兩翅，飲啄雞鶩籠。始知命使然，甘作冥冥終。資陽數尺墳，萬事隨秋風。相從嘉祐初，擊發每兒蒙。死生雖云異，坎坷略已同。然猶有子棄，孤芳秀珍叢。慷慨悲父書，收拾塵土中。蘭山四百首，玉佩清玲瓏。餘文隱圭璧，夜氣如長虹。古人身後名，乃是不世功。蜀士志不朽，存者唯卿雄。有子兼斯名，昔否今始通。聊書附篇末，相與傳無窮。
愛石堂 馮山 
雙石非梓石，厥初置者誰。埋没不知歲，復有賢者知。王分逼漢邕，鄭篆源秦斯。今人竟未及，墨本收清奇。文字相稱古，銘記兼以詩。鐵畫隱石骨，鬰屈蟠蛟螭。李丞嗜奇古，見石喜且悲。眈眈建華屋，落落刊豐碑。爾来三十年，堂在石已移。幸未仆作橋，上有車馬馳。缺折從瓦礫，疊爲垣墻基。一見叢篠間，若與平生期。清泉去塵垢，始露金玉姿。殷勤還兹堂，如母逢厥兒。對以古書卷，環以秋竹枝。勝舍結高義，出處相與隨。夷齊秉達節，顛沛不少虧。豈事燕處玩，可爲終身規。嗟嗟石何有，三賞百見欺。好惡凡在人，顯晦若有時。官滿當捨去，棄置無復疑。聊書告神物，爲我當護持。
送二十二舍弟赴金堂簿 馮山 
巴中倦奔走，歲暮增慘戚。瞻望幾奮飛，那能季行役。距家才十舍，身苦萬里適。臨老如别何，相看數歸日。
青塚行 馮山 
郊外日暖春溶溶，十里不斷人相從。填填車馬上墳去，踏盡青草行人蹤。松柏影重楸葉開，一區塚舍全家来。展看酹酒聚頭哭，哭盡更把松楸栽。隔溪青塚高巍巍，塼片露出空餘碑。子孫因官往南北，温暖時節無人知。虚有官階又無食，舊日松楸已荆棘。不及尋常百姓家，泉中却得兒孫力。休休休，有子莫願爲公侯，有孫莫令從官遊。每到年年寒食節，尚有一杯羮，来到墳上頭。
鄰家婦 馮山 
鄰家婦，一貧復一富。舅姑愛憎苦不常，憎貧愛富多心腸。富婦初嫁時，身上曄曄生輝光。舅姑好財不好義，婦道無復較短長。不如貧婦巧且勤，巧能養家勤養親。君不見古來烈女傳，往往多是貧中人。鄰家婦，一爲烏，一爲鴞，貧婦慈孝富婦驕。
俠少行 馮山 
山東自古多才雄，輟耕隴上羞爲農。鄉兵名在萬選中，一日聲價聞天聰。十石弩力三石弓，殿前野戰如飄風。白錦戰袍腰勒紅，詔容走馬出閶闔，都人仰看如飛鴻。歸来意氣人誰及，道逢刺史猶長揖。邯鄲白日袖劍行，振武青樓乘醉入。傳聞留後收蘭州，姓名御筆親點抽。府金百鎰輕一擲，且向塞外隨遨遊。自此鋤犂變任俠，夜事椎埋晝馳獵。有田無人耕，有子不養家，田間父老長咨嗟。
採樵行 馮山 
朝霞朦朧入林塢，零星背篝腰破斧。田家無田有門戶，不免將身犯豺虎。禽驚鹿寒木丁丁，一篝數枝千萬聲。嚴風裂膚催出日，入澗飲水饑腸嗚。縫無尺布舂無粟，菜根掃葉燃難熟。留柴趁市將輸官，一錢不救長饑寒。年年採樵樵漸少，官家苗役無時了。
路傍柏 馮山 
路傍有柏千尺高，數夫連臂環周遭。十里煙雲護蒼翠，一天風雨寒蕭騷。縱横萬蛇入土鬭，扶搖千騎盤空走。豈能霜雪歲寒知，自有江山神物守。五月炎光燒草木，柏影重重似華屋。往還不擇貴與賤，借與清凉解炎酷。本来無情柏與人，偶然相值如相親。貴侯餘資萬鍾祿，不到流離親骨肉。前時仗節徒東歸，觀望風彩爭奔馳。族中俛首彈指意，安用富貴摩天爲。誰人試從貴侯道，莫從此路爭榮耀，恐爲路傍柏輕笑。
黔江 馮山 
黔江遠從思播来，黔中五溪此其一。東出涪陵與涪會，日抱嵐光照城壁。去年黔安方解纜，久倦崎嶇喜飛疾。驚湍駭浪或當道，萬馬奔馳兩鋒鏑。偶然劃過脱重險，千悔中流無路出。瞿塘乘漲秋下峽，猿嘯穿流夜投驛。魚腹未葬身尚在，虎牙屢磨魂已失。巫陽一歲却歸来，還向江前酒重瀝。
八陣磧 馮山 
永安宫前瀼西磧，萬流峽口爭奔激。秋濤卷地裂山谷，水落依然陣圖出。陣形聚拳六十四，傳是武侯親手跡。斯人管蕭豈足道，身在巴東心漢室。從容所遇皆法制，浩蕩胸中萬分一。陰機暗與天地合，壯氣曾將鬼神役。至今千載矻不動，渺莽幾深難致詰。豈徒豪傑重嗟賞，應有神靈長護惜。廟偏裸裎七壯士，酒炙紛紛走巫覡。萬事顛倒皆偶然，卧龍無處沾餘瀝。
哭景館吏立之 馮山 
去年四月二十七，親見進之没磝盤。今年二月十三日，又聞立之死卼白。身膏草野心爲誰，區區身後猶讒疾。進之一子久乃得，立之一子稱特恩。死封疆臣古所重，千載烈士多銜冤。立之才武世少敵，胸中意欲呑河湟。將軍一劍義自决，塞上擾擾多奔亡。前功委棄不復收，李蔡下士皆封侯。生人欺鬼不解語，天道反復終相讎。昨得二月三日書，猶云持重破賊鋒。等閒人事祇十日，使我淚落親書蹤。兒癡母老女未嫁，實事無一虛名存。相知抱恨寧復論，誰爲往弔洮西魂。
答中江程建用知縣 馮山 
嘉陵水落沙带霜，舟師治舟還故鄉。中江一别三四年，人情風物俱依然。故人寄我江前吟，幽蘭調高無報音。流水茫茫恨空瀉，會合合江江溉下。
送滿夷行秀才赴太學 馮山 
漢唐諸儒經術淺，事業不及文章多。六經意義失原本，次第疏鑿成江河。聖朝羣公盡禹力，注海一導横流波。淵源太學得至寶，洗出光耀猶鑴磨。聖賢德業貴簡易，一氣自在生中和。鍼醫馬蹄鑿渾沌，或恐純粹成雕訛。君方茂年已知道，歸涉浩渺登嵯峨。置身爵祿慶賞外，人跡斷處逢丘軻。
寄題宇文之邵公南止亭 馮山 
公南九亭名止止，亭不妄作名何爲。羣公賦咏得深趣，清絕正與斯人宜。鋪張止義到無說，使我下筆先遲疑。聖賢出處無定轍，俯仰輕重爭毫釐。云行非行止非止，由賜狂病淵騫癡。公南少年負才術，試仕吐出胸中奇。一言齟齬便投袂，自道豈欲求人知。公卿文章強且起，舉手謝絕無還期。傳家萬卷書史樂，負郭五里松楸悲。岷峨嘉景照研席，事攪輒醉醒仍詩。有時日晏臥不動，鬰鬰經濟埋如脾。太師竹洞枕溫落，龍圖藥圃臨清伊。二公止跡不止道，力與名教相扶持。今君所處近伊洛，道在不必分高卑。文章自可敵行事，荀孟皆我知爲誰。亭非俗亭止非止，人物不到西南欺。
送江衍巨源提舉赴闕 馮山 
潼川昔迎公西来，益昌今送公北迴。常平使者豈公志，遠地久淹經濟才。三年風績不勝頌，欲别有贈心胸開。江陽夷蠻互讎格，邊將生事驚風埃。連兵巨費久乃定，得失未可相償陪。去秋西師出四路，欲舉夏寇除根荄。精强挽運一蹉跌，十存四五良可哀。河南數州入封略，惡土棄壤如塵灰。傳聞敵氣漸衰弱，閫外復委將軍裁。借將賀蘭作都護，戍守尚恐難栽培。况今秦人極疲敝，菽粟貴重如瓊瑰。諸軍零落氣未振，肯聽號令傳風雷。看唐南詔吐蕃傳，往往因循成禍胎。太上神明照幽隱，廣謀博訪無嫌猜。近臣從容合公議，忍使漢地生蒿萊。每思一飯三四起，感慨與語何人哉。會公還朝方進用，不侍講殿歸霜臺。瀘南關右飽聞見，詎肯戲笑隨童孩。對揚上前苟可道，願持此語排姦回。平生磊落致君意，豈慮言出爲身災。
和果倅趙衮良弼平江亭 馮山 
牛峰絕頂凌雲閣，形勝潼江照開廓。涪水臺中隱凡菴，坐對西山横碧落。頃嘗登覽放懷抱，鈎掛軒窗捲帷幕。氣酣景熟狀不起，一片風騷情索寞。充城累身倦未出，無事門庭可羅雀。翠筠五瑞掃塵土，澄照清風易椽薄。平江最好最後到，隱几凌雲僅依約。屏星主人跼閒散，長句森森邀我作。漳濱病起吟魂耗，中散慵来筆鋒弱。鏗金入木將奈何，手把新篇空愧怍。
送趙良弼知廣安軍 馮山  洞庭湖
巴黔萬山横楚封，洞庭碧海蛟龍宫。潛靈蓄秀天疏通，楚人自古多材雄。江陵故都當其胸，人物蕭爽馳英風。良弼崛起聲其中，宏偉渾厚如山東。才思婉娩春華融，論議慷慨無約豐。高步壯領轅不容，徊翔盤紆巫與嵩。拏舟向蜀沿涪潼，嘉陵一曲城古充。鷹隼倒臂寧久籠，南榮霹靂醒愚聾。歸来破裳未及縫，籍才檄起如旋篷。瞿唐故交復相從，始適抱子今皆翁。天真逍遙飲量洪，世事歷遍詩尤工。有時語酣笑未終，環顧四坐皆虚空。寒飈戚戚凌疏桐，去路山遠秋溟濛。臨老合散情易攻，豈免淚下如兒童。髖髀始見斤斧功，鵷鸞一息荆棘叢。廣安地卑跼飛冲，席恐未暖行匆匆。平時物理相磨礲，郡樂不在卑與崇。唱酬自可輕開忠，無事日夕翻郵筒。
求劉忱明復龍圖爲畫山水 馮山 
晉唐諸公重小筆，高價直與才名俱。然多華丹少泉石，清格往往人間無。至今百存無一二，存者真僞難分區。營丘李成稱絕跡，峰巖秀拔非常模。穆之灑落亦其亞，玉堂屏上瀟湘圖。董屈許范凡數輩，隱隱俗氣藏肌膚。乃知山水係絕品，筆墨造化非功夫。要之文章之緒餘，世上真巧歸吾儒。益昌臺府少文字，見性文室談毗盧。龍門雪景生坐隅，山潛水奥爭奔趨。倚空直幹鬭孤聳，緣險古道盤縈紆。擁衲禪僧對寂寞，攜琴朝士来崎嶇。主人肆筆聊自娛，新言默與天機符。公家清白傳數世，經濟滿腹冰霜壺。一言不用輙掉臂，五年蜀使甘馳驅。時將素毫寫胸臆，寧復意外分精粗。復古雖清尚許格，與可亦壯非燕徒。豈如公思脱覊束，破碎嵩華傾江湖。窮冬從公熟窺看，愛重不覺聲嗟吁。靈峰北菀助蕭爽，雪不到地風號枯。平生好畫已成癖，寧借不喜臨與摹。出公門下欠公筆，有類客海遺明珠。願公乘興一揮灑，束絹數幅光芬敷。異時解組還故廬，皎潔將伴林泉軀。
寄題榮守岑象求巖起太博清富樓 馮山 
南榮太守傳詩郵，詩題清富城西樓。樓中風物略已盡，行欲摸詠難爲酬。憐公謫官不累意，如與萬象同優游。偏州隨分與山水，好景散漫無人收。昔人知宴不知賞，俗氣未斷煙雲羞。凌靈把酒獨長嘯，歲久此地纔風流。公帆南國走欲遍，聳秀浩蕩皆窮搜。歸来耳目殊未厭，尚恐勝概遺遐幽。九疑巖洞識元叟，三湘泉石逢柳侯。名賢到處適所寓，非事筆硯搜林丘。五年留梓恣登覽，百刹照水江環州。得公新篇似相約，正上兜率吟清秋。塵中嗜好屑可鄙，恨不徑往追公遊。他時三老期一笑，愛閑豈是平生謀。
送程嗣恭正基提刑赴闕 馮山 
從来貴閥多豪俊，失在矜持驕與泰。白屋寒門亦有人，往往窮愁損英概。得時舊恩報不暇，安能與語功名會。驊騮擺首倦銜策，一蹶中途爲傷駃。簪纓要重畎畝壯，所養既完發亦大。磨礲寶刀挫圭璧，更向天資才術外。正基太師丞相後，學愽文清古冠带。天機不露驥盤櫪，雲氣雖升蜃沉海。平生胸中未一出，萬事食間宜少待。語默機巧孟軻盜，顔色睢盱次山丐。世故未能以身徇，家聲欲傳道猶在。遠别相知試一言，不是向人歌慷慨。
和蒲安行題鮮于秀才 馮山 
羣峰屋背猿烏啼，二江門前鷗鷺飛。雅聞君居頗奇絕，長恨不到心依依。仙翁落拓少拘檢，解舞石上凌秋輝。整冠投袂或云起，塵土一踏何時歸。
和任師中舟中見示 馮山 
經年雅音曠不聞，客衣彼此俱紅塵。六月赤日火照地，仙舟艤在支江濱。君年四十已顯官，去去榮路無涯津。丈夫未死功業在，但使道富何憂貧。
寄上金陵王荆公 馮山 
聖賢遺陳跡，文章隱至神。北天開盛際，南國起斯人。兼濟希先覺，公傳襲大醇。卑飛隨世俗，默觀養經綸。僶俛懷鉛槧，徊翔表縉紳。英聲搖海岳，高步出風塵。去就遲難進，謀猷久未伸。兩朝雖顧遇，大節每逡巡。四海傾台輔，千齡偶聖辰。有爲今道德，無間古君臣。雕琢唐文盛，更張漢法新。風霆傳信令，束縳解生民。所志惟膏澤，當除亦斧斤。寸心勞遠御，獨手助洪鈞。鐘鼎無前蹟，江湖自在身。功名非雅意，出處自天真。鴻雁雲霄勢，芝蘭道路春。軻雄平可駕，房魏淺非倫。江漢無良産，衣冠竊濫巾。才非當世用，仕爲有時貧。銜策驅馳久，風波出没頻。古心終少合，老態强難馴。名教誰依託，文書但隱淪。師門常耿耿，相府舊循循。萬里音容闊，諸生氣義均。絳紗瞻楚澤，白髪倦漳濱。鄙俚雖能達，精微豈盡陳。青雲如可附，何處更求仁。
寄上潁昌范蜀公 馮山 
大老歸真主，前朝遺數公。精神時一會，出處道皆同。起潞儀刑地，煩温燮理功。及觀光祿表，深見古人風。聘幣来何厚，安車願不東。光華膺政殿，僶俛就祠宫。論議高踰武，文章遠繼雄。退身無少憾，憂國有餘忠。几杖誠先覺，衣冠爲一空。千齡重際遇，二聖極優崇。將相交游盛，朝廷禮數隆。一星容處士，四海望冥鴻。箕潁紛囂外，岷峨氣象中。楚詞清更適，舜律遠相通。庭玉連城價，孫枝百尺桐。聖賢今日是，河漢幾時窮。晚輩徒瞻仰，先生蓋始終。冰霜嚴皎潔，塵滓坐銷融。信史知將貴，聲詩恨不工。東齊如見録，光彩附垂虹。
和文侍中錦雞 馮山 
微生非自異，翠樾願深藏。谷口逢羅網，人間重采章。全身珠綴絡，一項錦成囊。易警烏啼早，難馴雉性剛。僅能逃鼎味，何幸識台光。黄閣恩優厚，青山思渺茫。鸚言來隴坻，孔翠别炎方。既獲安棲地，寧須憶故鄉。
和梓漕陳帨誠伯弭節堂 馮山 
妖氛憑絕塞，皇武慰羣情。並命儒臣起，同謀將略明。前鋒殱醜虜，降仗委高旌。拓境新圖展，收功寸草横。投戈宜偃息，奠枕覺澄清。廣榭宏經構，羣公共落成。唱酬風月冷，談議鬼神驚。錦繡移將合，琅玕種即生。南方天外闊，北斗坐間傾。且享憂勤樂，除書恐再更。
閬中蒲氏園亭十詠 方湖 馮山 
蒲柳春陰重，禽魚晚景多。輕舟乘酒去，明月扣舷歌。
閬中蒲氏園亭十詠 清蟾橋 馮山 
石面苔封合，波心月照空。仙翁行道處，清影露華中。
閬中蒲氏園亭十詠 芙蓉溪 馮山 
野景宜花看，秋芳近水多。溪流光不斷，千尺粉紅羅。
閬中蒲氏園亭十詠 蓮池 馮山 
疊疊波紋綠，搖搖雨氣香。菱歌誰與發，秋興似江鄉。
閬中蒲氏園亭十詠 朝真臺 馮山 
聳秀山崗合，回環斗柄臨。焚香無俗慮，一息見天心。
閬中蒲氏園亭十詠 白蓮堂 馮山 
平池風菡萏，照岸雪玲瓏。無限騷人意，欄干霽色中。
閬中蒲氏園亭十詠 涵碧亭 馮山 
日影搖吟筆，煙光落酒盃。猶嫌池外俗，移入鏡中来。
閬中蒲氏園亭十詠 魚池 馮山 
活水停無滓，嘉魚養不驚。休言濠上意，秋鱠與春羮。
閬中蒲氏園亭十詠 稻畦 馮山 
物外溪山樂，窮中歲月優。斯人招不起，十頃稻田秋。
閬中蒲氏園亭十詠 草菴 馮山 
竹影搖金翠，泉聲響佩環。菴前春日落，人向定中還。
偶成 馮山 
長歌詠考槃，灑落正休官。愛竹臨溪倚，攜書坐石看。足煩猶解屨，髪禿自忘冠。願爲無多欲，持身到處安。
溪行 馮山 
野景久不見，溪行如有逢。長苔梳綠髪，淺水卧青龍。石出沙仍带，橋危柱半舂。日欹猶下馬，赤脚洗塵蹤。
春閒 馮山 
好景雖心賞，多情半睡降。春聲蜂遶屋，晴意鳥臨窗。漸老依花徑，無機付酒缸。人生求適性，何苦自樅樅。
即事二首  其一 馮山 
閉戶塵緣息，忘機眼病除。就閒因教子，臨老更知書。擺亞風前稻，婆娑雨後蔬。窮中方得趣，門外已巾車。
即事二首  其二 馮山 
舊病花浮眼，衰容雪到眉。風塵憐客久，筋力恨歸遲。所得真如夢，無厭固巳癡。不知緣盡處，猶有幾多時。
漁翁 馮山 
短棹撥輕舟，風恬江上遊。機心重浪底，生計一鈎頭。盡日不多得，中懷無寸憂。夜深何處宿，孤嶼笛聲秋。
野澗 馮山  长江
蒼莽長江迥，紆回小澗幽。勢尋山脚轉，聲傍草根流。暴雨沙汀漲，清風岸葦秋。行行須到海，毋爲曲灣留。
和鮮于頃秀才見題小軒 馮山 
一室僅容拙，新年尤好閒。翻書消白晝，隱几有青山。人事少迎合，英流長往還。此心猶有恨，半在史文間。
和蒲安行誠之見喜新受梓倅 馮山 
故國連芳草，吾親在白雲。榮歸慚主父，虛語類終軍。劍閣雖吟戀，潼江亦喜聞。惟愁良友别，分手復何云。
擊甌樓 馮山 
石上辭人賦，城高古郡樓。能將天外意，寫盡曲中愁。湘瑟曾誰聽，巴江祇自流。倚欄吟月午，臨下更遲留。
龍門洞 馮山 
古洞嵌巖活，青山氣象渾。應龍常隱處，流水不知源。鬭險雙峰秀，凌虛古木尊。怪藤寒覆坐，修竹盡當門。混沌誰開鑿，雲煙自吐吞。深盤通海脉，横透露天痕。日影循崖腹，泉聲遶石根。江前塵不到，物外景常存。避地仙蹤跡，清人俗夢魂。功名歸未得，回首謝巖閽。
題靈溪寺 馮山 
野寺無俗氣，勝遊方此迴。水清巴字近，僧慧錦屏来。秋閣山要起，溪門竹引開。塵蹤不須掃，留恨寄蒼苔。
曲細道中 馮山 
一溪流石色，萬木聳山陰。地僻有佳景，眼明勞寸心。墜猿猶掛壁，驚鳥忽移林。莫問去程遠，行人方苦吟。
巴州聖壽寺小閣 馮山 
危閣已可愛，野僧仍見邀。灘稀逢水靜，城近覺山朝。露發秋光潤，風吹雨意銷。巴童不知我，孤興在漁樵。
廣灘驛寄知縣盧大年職方 馮山 
轉步異南北，一程千萬盤。將身試豺虎，無路出林巒。數屋近相接，孤城猶認看。回惶中夜發，况守二年官。
詠雪 馮山 
半夜風威壯，今朝瑞雪呈。徊翔如有待，附著不勝輕。疊疊雲篩下，番番雨簇成。雕鑴非衆巧，融結似無精。河漢潛欺没，乾坤欲混并。漫空雖結白，觸處已縱横。枯茂全妝出，窪隆一概平。參差相掩覆，散亂或逢迎。遠岫依稀失，高松獨自榮。光明通鬼穴，肅殺下天兵。揮霍偏隨馬，憑陵或遶城。威稜生劍戟，物色儼冠纓。樓閣危將墮，烏鳶噤不鳴。巖封蹲豺起，岸斷蟄龍驚。地軸猶疑折，林梢不易擎。穠寒排瘴毒，和氣入春耕。雖學峨峨勢，其如薄薄名。暗銷知地暖，坐對覺神清。交互當門舞，玲瓏照眼明。味宜茶品試，力與酒權爭。佳景誰能賞，幽吟似有情。開罇煩點綴，喣筆爲題評。舊說三農慶，量深一尺盈。憂民心正切，擊缶助歡聲。
和普守勾士良輔元大夫見寄二首  其一 馮山 
相知思命駕，見教每書紳。咫尺去無路，奮飛嗟此身。貪廉雖異操，出處幸爲鄰。肯笑劉郎病，前頭萬木春。
和普守勾士良輔元大夫見寄二首  其二 馮山 
溪邊洗俗塵，林下解朝紳。車馬慵應客，漁樵暫寄身。置書煩有位，釀酒畏比鄰。又欲西州去，峨眉看一春。
和眉守周尹正孺端公春遊醴泉 馮山 
捧擁行飛蓋，嬉遊立避驄。風煙寒食近，笑語故人同。樂轉諸天外，川平一掌中。回頭相與愧，容易出塵籠。
和周正孺郡園新霽 馮山 
湖上多幽景，囊中尚賜金。清尊宜北海，嘉節又山陰。曉日雲輕放，林花水倒沉。朅来相伴醉，應會主人心。
和程濬治之秘監贈楊竦中立朝散 馮山 
身似悲鳴驥，家如濩落瓢。買居悲糞壤，數俸怯薪樵。壽隱三家近，征商百步遙。無心隨所寓，塵滓自冰銷。
和吕開少蒙提刑家園茶 馮山 
蜀品固難名，家園未有聲。曉籃親手擷，俗客尚心輕。瑞霧吹還合，仙風坐欲生。因知栽植意，留與子孫清。
和張若愚子發秘丞同年見寄二首  其一 馮山 
歲月磨將老，蛟龍蟄未伸。文章俱不意，功業竟何人。孤跡每一轍，衰鄉餘幾春。扁舟思共濟，滄海闊無津。
和張若愚子發秘丞同年見寄二首  其二 馮山 
意氣同歸趣，生平幾合離。遙懷初得信，相喣似忘機。世態分難合，人情老自知。莫將身徇物，憔悴變鬚眉。
和湖州文同與可學士見寄 馮山 
聞乞湖州去，交親不與謀。京塵收馬足，汴水放船頭。試茗春歸渚，題詩月滿樓。散人吟不盡，苕霅一溪秋。
送利漕劉明復朝議 馮山 
中山元魏後，數世十三傳。皆在河南葬，初從代北遷。中書謀定策，大理力扶顛。渝國乘機日，唐公起義年。議高都尉識，名累侍郎賢。原武輸期集，東阿舊俗悛。河陰才被詔，戶部志繩愆。八子生中葉，三台共一躔。洪洞城不下，工待政無前。昭輔書儀集，明宗禮意全。中丞安出處，藝祖首詳延。學士清臺閣，咸平起澗瀍。斯文醇復古，宏議自摧堅。江漢源何巨，公侯兆已圓。信辭師魯誌，佳氣尹樊阡。秘監花儒將，緱山酒地仙。看公承遠構，發跡向孤騫。浩蕩窮經笥，縱横信筆椽。巾箱遺紫綬，伯仲襲青氈。辨論多兵略，澄清累使權。鳳鳴雄屏翰，鶉首富刀泉。詔自南臺下，車隨北斗旋。鵷鴻思舊侣，嵩少望歸鞭。師節頻輕伏，戎腥未一湔。朝綱今省戶，古道日經筵。盡是徊翔地，行承咫尺天。門施唐棨戟，冠珥漢貂蟬。閥閱誰如此，功名盍勉旃。慎無從子晉，輕去戀伊川。孑立棲遲久，深知義氣然。人情嘗歲月，物色自風煙。士要文章别，詩因譜第編。碑陰如可附，青玉爲雕鐫。
送王求柬之寺丞歸戎州 馮山 
喜作送君詩，戎南人物稀。文章詹首變，錦繡助先歸。門卷容高蓋，江山照綵衣。不須攻錯節，鵰鶚自横飛。
效皮陸體藥名詩寄李獻甫 馮山 
半夏勞奔走，當歸計未成。向烏頭雪白，雖遠志澄清。白屋遊偏早，青雲夢數驚。預知皆係命，無患可傷生。泉水懷鄉國，靈仙得古城。萎蕤差病力，安息媿民情。蘭草園池靜，槐花道路平。野翁宜散誕，故紙任縱横。問話思黄葉，論文憶長卿。餘糧添瓮盎，亂髪散簪纓。紫蒨江山秀，婆娑桂柏榮。楓香餘雨氣，桐葉變秋聲。險語嘗鉤吻，昏瞳屢决明。鸕鷀閒自酌，琥珀向誰傾。莨宕官資淺，螵蠨活計輕。每將蘇子校，多謝使君名。滿把黄金屑，知音白玉英。青箱空聚古，敗將敢論兵。苦練詩方就，旁通筆未精。前賢如及已，海藻願題評。
和新成都知府鄧潤甫温伯內翰道中見寄 馮山  长江
畫舸秋離峽，長江水齧堤。郡樓高送别，客袂摻分睽。前後聲難繼，升沉分不齊。私心常有待，得意幸相攜。千里聞鳴鳳，三年倦割雞。一哀纒性命，萬事錯端倪。英俊聯翩起，清華直上躋。平生依筆硯，俛首失鋤犂。同嗜餐秋菊，忘言病夏畦。精粗分玉石，去住即雲泥。近列多鴛鷺，誰人享駃騠。徊翔趨鳳閣，隱約駕雞栖。訓誥資温潤，衣冠出品題。風流清憲府，威望肅朝閨。戲彩江湖樂，觀濤歲月稽。還朝垂拱北，易帥華陽西。舊德傾中外，歡謠浹庶黎。忽聞旌棨近，頓解簿書迷。一笑何勝喜，高談爲少低。長篇追杜老，餘論及曹谿。把酒聽新闋，尋山傍小蹊。欹斜行疊嶂，空曠上危梯。拾掇留樽俎，蕭疏愧糗藜。故人難會遇，壯士合悲啼。物理紛無定，年華去可悽。王師行解甲，盟府重盤圭。劍外聲文鐸，關中息戰鼙。時清數相見，寧望胯金犀。
和鄧內翰遊烏奴寺 馮山 
萬險初離峽，三程未到關。相歡才把酒，偷暇更尋山。古意登臨外，人生笑語間。一茶遊興盡，簫鼓欲催還。
和徐之才雪 馮山 
農事方春作，田苗待雪催。忽從天外降，尤勝臘前来。枯槁全妝飾，勾萌暗養培。格清徒自照，體弱不勝挼。有勢離還合，無情去却迴。乾坤迷境界，造化始元胎。氣凜侵帷幌，身輕寄草莱。匿瑕漫糞壤，銜巧綴條枚。空際如難集，毫端已共偎。濃寒流遠蜀，嘉兆叶清臺。既渾山兼澤，寧分石與瑰。饑鳶蹲木杪，凍虎卧巖隈。積恐江城滿，重疑棧閣摧。誰居梁苑右，或遡剡溪洄。凝沍陰雖勝，沾濡旱可摧。雕鑴窮物象，皎潔離風埃。雨脚紛猶雜，雲頭重不擡。豪門張燕席，貧竈擁寒灰。且喜蒙膏澤，仍知免沴災。斯民爭慶賀，高會與歡咍。把酒看宜醉，洪爐守至煨。傳聞詩句好，罷聽樂聲嗺。灑落吟情健，玲瓏霽色開。營丘無復見，誰爲寫皚皚。
和徐之才浮萍 馮山 
瀟灑春容靜，飄搖水性柔。根從何處起，身任此生浮。得地輕依託，隨波旋去留。潢汙深不采，溟渤望空悠。花蕊看還落，蕉心久未抽。豈知經夜雨，便欲障江流。晚入吳歌唱，晴邀漢女遊。翠連芳草渡，寒映綠楊樓。碎剪神工巧，平鋪澤國幽。微軀焉足道，浪跡更誰收。踏破閒行鷺，衝開暖上鰌。但能知委順，何用校稀稠。謾欲通河漢，寧虞踐馬牛。迸從菱芡密，如把芰荷揉。寂寂苔成陣，紛紛芥作舟。屈騷遺故事，湛賦壯前猷。蛙躍沾雙股，龜行蔽六眸。聯居如有守，遠近亦無求。别浦千重恨，吟塘萬點愁。生涯隨所寓，細域浩難籌。野色宜茶竈，仙姿泛酒甌。清芬傳澗沚，餘思滿汀洲。暗與蓴絲結，多爲荇蔕鈎。豈專嬉雁鶩，自可覆蛟虬。助賞名園側，含悽古道周。紆迴差勝梗，汨没尚憐漚。赴急如趨市，逢枯類轉溝。吉祥興霸業，美薦格神休。爲愛常青眼，難題幾白頭。新篇盈巨軸，牽强豈能侔。
和徐之才巡按見寄 馮山 
捫參趨遠道，首蜀下青泥。江遶縈紆带，山盤屈曲梯。何時巖腹斷，自古客心低。峽盡逢寧武，天寛類寶雞。東窮巴嶺北，南轉梓潼西。地共猿猱食，居同鳥雀栖。風霜傳一檄，玉帛走千蹊。力責多傭父，窮輸或嫁妻。上憂分使節，僉議輟朝圭。素志施膏澤，虛懷去町畦。垂鞭防馬憊，含哺止兒啼。夜寢無寧席，朝餐或茹梨。驅馳宣詔令，歌舞慰童齯。按部經雙劍，迎壺滿見溪。政清冰出凌，民附水淫堤。指穴收毚兔，搜羣去狠羝。吏悛藏乳虎，人樂戲春麛。驛轉悠千里，秋霖動一犂。憂勞如有病，暴露欲生黧。委箧書爭報，封囊藥自題。茶塵思鳥觜，羮野憶駝蹄。過雁晴逾叫，殘蟬曉更嘶。萬愁休入耳，數酌且温臍。聖治幾仁壽，宸衷念庶黎。呻吟裁藥石，亢旱得雲霓。駒有苗場食，鸞無枳棘栖。明公深履歷，清望絕乖睽。盤錯居常試，安恬久自迷。漢貂方促召，賈論息言提。寶閣鄰天仗，星闈侍女奚。功名當少俟，歲月尚能稽。末路忻依託，先期慮解攜。榮封雖絕跡，歸意共含悽。自笑身謀拙，曾將物理齊。倒行嗟黽勉，仰望跼攀躋。易足籬邊鷃，難馴水上鷖。稻粱誰計鶴，車馬未安鼷。詩戰逢諸帥，文聲鼓萬鼙。白徒雖自奮，黄馘豈容批。怒臂猶輕展，驚魂已暗擠。續貂無取者，附驥亦榮兮。巧拙其如性，天機不可倪。
和徐之才宿孔溪亭驛早行 馮山 
孔憂寧煖席，劉髀不禁鞍。夜永無歸夢，山深正苦寒。行鉦催早發，晨鼎薦芳酸。誰識驅馳意，憂民萬事端。
和徐之才春晴偶成句皆雙關 馮山 
雲容收雨意，草色妬花妍。詩苦是真樂，酒醒方爛眠。園亭無限景，笋蕨不論錢。耳目因成僻，江山似有緣。
寄高梁守勾輔元 馮山 
北按經時出，南歸計日趨。幽花明澗水，細雨潤春途。就歇開新醖，催行趁早餔。故人休問吏，相見且歡娛。
發新安驛 馮山 
偃蹇隨雞起，衰羸索酒扶。風鉦嚴道從，霧燭轉崎嶇。迎馬開熊幟，環舁簇虎殳。山中耳根靜，清曉厭騶呼。
武侯廟 馮山 
四百源流盡，三分氣燄高。西州稱險隘，玄德夸英豪。統正圖王策，關張汗馬勞。相雄爭勝負，所得僅纖毫。當世安危慮，斯人智識滔。潛身規去就，擇主事遊遨。仗順親歸漢，平凶首問曹。河間屠血肉，江表戰風濤。雅意存中國，單師靜不毛。安知深政術，指畫露兵韜。顧託情尤重，君臣義可褒。南征才解甲，北伐遽投醪。渭水開營壁，祁山擁節旄。乾坤悲拆裂，荆棘誓鋤薅。遠結孫權援，親將仲達鏖。劉宗難再起，郭塢已長號。家國猶殷富，衣冠亦俊髦。中途亡轡策，束手類猿猱。事業垂千載，風流尚一陶。民思夔子國，廟枕蜀江皋。壽史徒譏議，裴碑自固牢。丹青嚴壯觀，松檜盡蕭騷。醜虜終爲患，長弓未見櫜。吁嗟擒縱術，祠下涕霑袍。
瞿塘峽 馮山 
勝絕瞿塘險，西陵古地形。巴江深洞穴，蜀主舊門庭。王氣吞三峽，神工出五丁。斜長天一綫，相對石雙屏。瀑擊巖巒瘦，雲蒸草木腥。衆流趨灔澦，遠意會滄溟。顧盼如無地，幽陰似有靈。白鹽懸日月，黑石鼓雷霆。鑱鑿餘痕在，高深巨勢停。魚龍憑險怪，煙霧鎖沉冥。念昔窮探賾，嘗言駭觀聽。波濤真激箭，舟楫遽奔星。倒掛傷猿足，横飛羡鳥翎。死生期一瞬，出没類浮萍。葉上憑忠信，胸中混醉醒。人煙逢瀼岸，語笑落沙汀。瀝酒重灘下，回頭萬仞青。停橈詢故老，借筆潤圖經。二孟連稱帝，三川恃建瓴。關防雖鞏固，基業旋飄零。藝祖收長策，神旗指不寧。彦疇空死節，曹翰首開扃。五嶺劉歸國，重湖馬就刑。磨崖誰刻此，遠續孟陽銘。
東陽灘 馮山 
蠢肕山窮處，東陽石鬭間。數傾舡簸蕩，萬觸水回環。遊子真亡命，忠臣固厚顔。捨舟途入險，平地幾時還。
施州道上遇雪 馮山 
易下山中雪，初寒塞上途。郵燈催客起，澗水雜猿呼。密綴林驚秀，輕蒙石變枯。無人来寫取，十幅李成圖。
宿水轉寺 馮山 
殿閣逢僧刹，煙嵐瀉路隅。徑深羣柏老，溪轉一峰孤。已到身猶聳，纔閒氣便蘇。巗禽知客意，臨曉解相呼。
丁卯除夜 馮山 
庭罷驅儺戲，門收爆竹盤。酒香添臘味，夜氣雜春寒。歲序張燈守，人情遇節歡。明朝五十八，消息近休官。
黄甘寄李獻甫 馮山  洞庭湖
果山多果遍林丘，惟有黄甘格最優。繁結幾經秋雨熟，完滋宜带晚霜收。霞餘點綴青林遠，星散玲瓏綠葉稠。秀色盈衢爭委市，穠香浮水半通舟。金苞爛漫差三等，乳蒂龍鐘占上游。一宴嘗珍皆絕品，萬錢要價或輕酬。盤筵皎潔如圓蓋，梨栗粗凡似贅疣。藴藉佳賓忻共賞，芬芳醇酎雅相投。殷勤食指嘗先動，顧盼饞涎已自流。花瓣瓊瑤紛落爪，雲腴冰雪冷侵喉。蒲萄鎖碎終非匹，荔子肥甘僅可儔。但效兒童貪磊落，不知牙齒怯颼飀。力蠲消渴多年病，清釀騷吟一腹秋。屬饜且行猶掌上，悶餘雖卧亦床頭。膚輕漸密衣猶重，種好懸囊子尚留。憔悴瀼西三寸小，酸寒東望一枚休。檉均奴僕知郎貴，橘類砆砥比玉羞。美實舊嗟遺貢禹，嘉名今愧下温州。多栽厚利羸梔茜，一熟經時汗馬牛。晚歲幸爲安漢守，眼明重到洞庭遊。已將滋味千時好，寧免苞苴徇世求。大嚼有誰能快意，素餐無事却成憂。徐陵奬識詩辭古，胡濟矜誇賦筆遒。願得新篇聊假借，庶幾聲望出遐陬。
送宋構成之運判赴闕 馮山 
曾留先帝紫宸班，高議雍容數刻間。使節光華金口賜，鄉枌歌舞繡衣還。鑪錘應手皆良法，斤斧投虛輙大姦。坐席賢勞殊未暖，歸軺嚴召遽難攀。豪曹自是青雲器，騏驥應無白日閒。蘇孺故人聊養拙，君公行部每開顔。新知邂逅情猶在，遠别逡巡涕欲潸。人事去來寧可問，試看莊叟道中環。
送徐之才赴洋州 馮山 
三河使指皆精選，八座郎官最上遊。袖手看人趨要職，息肩隨分領偏州。遐方暫屈嚴明府，舊部爭迎郭細侯。常愛昔人爲郡樂，不妨循吏與民休。枌榆指顧秦川近，臺榭周環灙水流。闕下子牟心感慨，天涯賓客老淹留。方將振羽趨庭鷺，豈便忘機狎海鷗。青漢遶山迎隼旆，北風吹雪犯貂裘。從来恩館深仁遇，依舊鄰封竊庇庥。遠别不惟思酒盞，相忘何事更書郵。郢中無和陽春曲，時寄新聲欲强酬。
和劉明復鐵老君觀 馮山 
放轡逍遙物外情，登真一境照人清。巍然道德玄元像，傳得胚渾太古精。造化工夫應默運，神仙儀相自隨成。江山地勝空遺跡，聖智長存即久生。寂寞黄冠猶好事，微茫丹竈不知名。淮南英胄来瞻仰，驟起清風化蜀氓。
寄潭州何正臣君表待制二首  其一 馮山 
繡指初從劍外還，文章開府冠羣仙。忽聞五管傳邊警，又出三湘領使權。偃息湖山非久計，翺翔鴻鵠待殊遷。不同宣室因循召，台輔明時屬少年。
寄潭州何正臣君表待制二首  其二 馮山 
高卑鵬鷃分難攀，豈意相知邂逅間。北海舊時曾薦鶚，愚公終日尚移山。平生泯默無他技，一顧差池已厚顔。猶有功名心尚在，鑪錘當手待公還。
寄上范蜀公二首  其一 馮山 
去就人兼衆美難，侍郎高望肅衣冠。每尋當世羣公議，更在清流絕等看。楚屈辭多誰謗國，漢疏名重只休官。求仁已得無餘憾，自向冥冥著羽翰。
寄上范蜀公二首  其二 馮山 
拱極星文動少微，西南風物重光輝。平生親友傾心望，共慶功名畢手歸。車馬歡聲傳里巷，松楸佳氣雜煙霏。長卿兒戲揚雄拙，未足公前較是非。
寄上北京文侍中 馮山 
四紀三朝會遇同，陪京猶望節旄雄。欲知元老經綸跡，盡在生民鼓舞中。漢府重歸黄閣相，商山難訪紫芝翁。陶鈞末士慚無報，惟解聲詩寫至公。
和東川吳幾復辨叔朝議見寄 馮山 
幕府參差恨莫追，公車才下我親闈。高談乍聽曾心死，前會難尋但肉飛。千里有時重咳唾，一言何處盡精微。惟思旌棨趨嚴召，雙劍西南望落暉。
和陳圖南道中見寄 馮山 
故人重見老相看，江上秋風已薄寒。曾約浮沉俱里社，豈期僥倖亦侯籓。休嗟華髪多年别，且喜清罇數日歡。惟有舊遊難得處，風騷遺恨滿三軒。
和李獻甫見寄 馮山 
别腸回轉似車輪，千里相忘一水濱。自愧卑飛徒衮衮，過蒙高義最恂恂。已違蘭養三經歲，猶恐瓜期再見春。趨府何當聽約束，分爲膏澤與鄉民。
和朱牧宣德 馮山 
英游相聚日相歡，休唱還家蜀道難。爲愛尊前文字飲，不知門外雪霜寒。酒酣依約羣仙夢，談劇飛揚巨海瀾。從此追隨頻語笑，莫教憔悴恥儒冠。
運使李獻甫有書云千山萬水之間泥濘勞苦不可勝言者因以詩答之 馮山 
使車東按宕渠還，霖潦千山萬水間。爲把仁恩行郡國，肯教愁色到容顔。高賢本爲蒼生起，良驥應無白日閒。從此促歸天上去，翺翔鵷鷺紫宸班。
送梓憲鞏彦輔中散二首  其一 馮山 
宏才高望出簪裾，尤向持平意豁如。輦轂聲名三輔最，西南恩惠十年餘。諸公每恨歸朝晚，美職行聞半道除。今日老成應不次，中臺煩劇在刑書。
送梓憲鞏彦輔中散二首  其二 馮山 
繡衣三峽始歸來，孤跡青天道上回。牛馬經年馳使檄，雲霓終日望行臺。鵷鴻去勢看千里，桃李遺芳占一栽。都邑羣公如見問，漳濱衰病已難材。
和知資州許廣淵澤翁同年朝奉見寄 馮山 
每思同榜多零落，忽見新篇慰寂寥。今日抗塵俱白首，當時聯翮共青霄。休嗟遠地猶沈俊，况是深知已滿朝。饑渴未能親一笑，祗憂嚴召促歸軺。
和周正孺遊醴泉寺蠶叢 馮山 
衰遲猶有少年心，十里名藍共訪尋。抹綠郊原逢雨後，殘妝桃李覺春深。諠譁歌舞隨流俗，瀟灑溪山憶故林。一醉不辭繁上酒，簿書迴首費光陰。
和周正孺春遊 馮山 
路入江村五馬遊，江邊生俗弄春毬。客愁無地時分請，樂看能俳預點抽。趁賞不辭花欲老，勸農偏喜雨新收。經年多病無歡意，强逐雙旌一舉頭。
和李曼修孺戶曹 馮山 
青雲回首即紅塵，且向卑官事隱淪。衮衮泥途方索足，區區天地不容身。前頭功業安知命，滿腹文章未稱貧。深愧相知空握手，羽書邊上輟嘉賓。
和徐之才回紋 馮山 
行軺使指屢襟分，路去重看思糾紛。清夜峽前江照月，霽天郊外劍横雲。情多苦近歸褒漢，景物應難會見聞。榮慮俗緣因刺按，燕堂虛愧有移文。
和劉涇巨濟教授 馮山 
卷地嚴風動馬蹄，忽聞投館到雞棲。路隨黄鶴翺翔遠，詩壓青山氣象低。我已衰年思故國，君方高步陟丹梯。遲留且伴臨江醉，剩聽清猿峽口啼。
和吕少蒙蠶市 馮山 
何處青衣舊俗酣，峨嵋東畔蜀江南。從來歲首爭爲市，大半民間已不蠶。幾日笙歌常繼燭，晚春桃李尚仍藍。嬉遊果獲神明助，太守雖貧亦薺甘。
往時與今錢唐蒲資政傳正修史鄧內翰温伯同和唐韋考功張水部盛山十二詠畀開江吳令使榜於宿雲亭二十三年矣因緣登覽感慨疇昔復爲短篇以紀故事元祐二年正月二十八日安岳馮允南 馮山 
曾繼唐賢舊唱酬，宿雲亭傳爲遲留。韋温石上尋遺跡，蒲鄧天邊憶俊遊。亭榭寂爲閒處所，溪山清带古風流。神交冥漠相知遠，重把狂吟此暗投。
中巖封崇寺 馮山 
萬竹林間一徑升，滿巖金碧靜香燈。飛泉散亂垂千尺，危閣欹斜擁數層。雨氣或從簷際落，風光時向坐中凝。荒碑文字那能讀，合眼煎茶問老僧。
扶歡驛王衮居也梁承秀居今隆化縣李光吉居今榮懿寨皆土豪犯法禁以取夷滅 馮山 
僭田收盡連蠻徼，舊版從来實漢民。草染華風能不瘴，山離汙俗自無塵。連城解喪吳王濞，鉅積終刑石季倫。一代英豪猶不免，咄嗟三叛爾何人。
三家兄書報薦起樓屋喜而有詩 馮山 
臨街樓觀百餘年，司馬辛勤五世傳。凡在子孫俱肯構，敢憂門戶或先顛。亢宗本是先人意，幹蠱成於伯氏賢。他日舉杯相屬處，爲留書閣井東偏。
寄陳蓬州圖南 馮山 
臨老蹉跎来劍閣，故人留滯在蓬池。光陰一别六七載，功業半生多少時。謫宦可憐嗟子駿，徑歸難學羡誠之。何當江上重攜手，同到三軒看舊詩。
和鄧温伯二首  其一 馮山 
不獨高文耀世奇，曾將宏議振天維。誰人才術能爭首，自古功名貴及時。暫别鵷鴻蓬海上，少留旌旆蜀江陲。西州筆硯雖衰落，會有中和樂職詩。
和鄧温伯二首  其二 馮山 
虛譽交遊共借推，清途俛首倦重窺。方將素志隨鷗鷺，敢拂華巓望鵔鸃。衰晚欲成漳浦病，嗟矜猶得鄭公詩。相逢少置升沉事，且把金蓮爲倒垂。
送鄧温伯 馮山 
長羡横飛霄漢遠，多慚窘步路途窮。如何會合青天道，俱是衰遲白髪翁。萬里每嗟音信絕，一樽還喜笑言同。遨遊莫作經春計，佇看高旌促召東。
和劉漕明復觀吳生畫 馮山 
古觀蕭條昔未名，却因吳筆助神靈。能將萬化豪端意，寫出羣仙物外形。俊逸狀如裴劍舞，周環時見蜀山青。陰兵聳動驚魑魅，真仗飄搖擁戶庭。按部每来除枳棘，題詩留與禦風霆。因嗟畫癖無由見，魂逐車塵爲一經。
和題成都諸公唱和集 馮山 
諸公高詠蜀人編，唱和舂容近百篇。厚重江山藏古氣，軒翔鵰鶚在秋天。不徒神物陰相護，兼有風謠樂共傳。誰謂開州新集好，退之題後始完全。
和劉明復再遊劍州東園二首  其一 馮山 
孤城寥落萬山圍，惟有東溪景最奇。擁傳使華尋舊賞，滿園春色待多時。援琴故故彈流水，隱几蕭蕭聽竹枝。擺脱風光情不盡，停車門外欲行遲。
和劉明復再遊劍州東園二首  其二 馮山 
危亭飛閣照寒溪，重到依然杜宇啼。好事且看韋守記，補亡思覓義山題。頻來已免山移誚，久坐翻爲水樂迷。一宿有情非雅素，他年嵩洛是真棲。
和徐之才喜雨 馮山 
憫雨何須事禱祈，霈然未足便晴暉。潤通壠畝麥禾起，香遍園林櫻笋肥。浮藻水生魚聚戲，落花泥熟燕交飛。民謠已洽豐年望，惟恐使車將北歸。
和徐之才觜體 馮山 
菜蔓全除看綠槐，木陰穠合乍聞雷。田間雖荷沾濡澤，水際先憂蕩溺災。火氣已隨妖焰出，山光尤喜晚晴開。門前雅致無餘事，惟見詩筒競往来。
寄新先輩蹇頎子長書記 馮山 
年少才華自不羣，果然飛步出儒紳。漢廷大對無雙手，蜀學巍科第四人。暫屈鵷鸞棲枳棘，行看鵰鶚離風塵。東川佳氣因相待，共作榮歸晝錦春。
和楊壽祺承事見寄 馮山 
道屈文章價不低，誤傳新句落天西。忽聞命駕趨雲棧，猶憶同舟上井溪。爭嘆科名淹舊發，誰憐簿領困沉迷。相逢且約嘉陵酒，爲洗關中數尺泥。
送苗子君運使赴河東漕二首  其一 馮山 
聖君宵旰尚憂邊，移領并汾將漕權。漢使已更三數節，壺關才下十餘年。民情姑息方師後，兵計從容試上前。卿相通途從此致，横飛鵰鶚上秋天。
送苗子君運使赴河東漕二首  其二 馮山 
一顧生平於我厚，十年門下見公親。祗知談笑無難事，誰識襟懷似古人。遽别未遑論出處，相看何用惜沉淪。清朝勳業誰相問，已向籓籬託此身。
寄李獻甫運使 馮山 
江淮勳績已優殊，重使西南出帝俞。被澤民謠千里遠，望風邊事十分無。文書頃刻隨談笑，騷雅雍容命僕奴。旦暮即聞嚴召速，扶搖三省上鵬圖。
和趙良弼初秋即事 馮山 
尊酒相看白髪翁，重来寧復問窮通。十年舊事資談柄，一箧新詩載古風。楚客遠行經素節，蜀人歸興羡冥鴻。登山臨水無多日，且伴閒中說苦空。
甲子鹿鳴燕上呈諸秀才二首  其一 馮山 
詔書天上頒春澤，經義人間沸海濤。俊秀一時隨品藻，文章萬選即英豪。溟鵬乍見摶風起，郡守寧辭勸駕勞。當有奇才爲時出，中元佳氣似嵩高。
甲子鹿鳴燕上呈諸秀才二首  其二 馮山 
重陽高會最風流，爲禮賢書席俊遊。已愛食萍歌小雅，更宜攀菊賞清秋。榮觀坐見邦人喜，壯志行期國士酬。酒到從容當盡醉，登仙名籍在瀛洲。
重和四首  其一 馮山 
羣俊爭求一字褒，諸公清識晉山濤。蓬仙寥落誰人繼，史筆縱横自古豪。勝爵頻傾知得雋，劇談無極坐忘勞。勉行無負題評意，東蜀斯文價已高。
重和四首  其二 馮山 
郡筵瀟灑宴清流，疏懶相從伴奐游。但喜狂歌猶應節，不知衰髪已傷秋。多情共把金英看，厚贈慚無玉案酬。未去且爲詩酒會，蕭蕭休詠白蘋洲。
重和四首  其三 馮山 
整此笙歌散鬰陶，雨簷飛瀑瀉秋濤。吟情徹骨清尤健，飲量隨人喜更豪。黄菊光容嗟向晚，哀箏言語恨徒勞。相逢宜共冥冥醉，回首青雲路轉高。
重和四首  其四 馮山 
年少相看自輩流，深知惟喜舊交游。休言白髪參差老，只恐朱顔次第秋。歡笑且從今日起，功名能有幾人酬。逍遙不必分高下，鳬雁翩翩蘆葦洲。
和陳興州見寄 馮山 
音信昜傳臨一水，道途相去隔三州。何時樽酒同爲會，無補篇章約共休。鄉思豁從歸後少，貪心宜向靜中收。此情惟有君知我，不羡人間萬戶侯。
戲謝趙良弼寄薏苡山藥 馮山 
𦼮珠舂出真珠顆，山藥鍬開白玉團。本草經中俱上品，故人書寄善加餐。輕投已獲琅玕報，每飲兼資菽水歡。欲把長篇酬厚意，吟腸無味苦搜難。
問江巨源求茶 馮山 
語笑嘉陵醉别辰，曾留一角建陽春。不將閒碾無佳客，每到開嘗憶主人。蒙頂縱甘餘草氣，月團雖有隔年陳。吟魂半去難招些，願得蘭溪數片新。
謝李獻甫寄鳳茶 馮山 
雙鳳婆娑綠玉團，初綱猶怯禁中寒。貴從侍從時宣賜，傳到西南作寶看。旋碾合留清浩氣，親題何事寄麤官。感公珍惠寧須試，一嗅煩懷已自寛。
再和 馮山 
此品何嘗下小團，分甘仍值雪霜寒。恐塵竹葉微蒸過，要細銀杆旋碾看。紫盞烘時愁俗客，清風来處屬仙官。平江一啜吟佳句，起舞不知天地寛。
和李曼長官約遊郊園 馮山 
郊園聞葺舊亭臺，曉訪冰鬚凍結腮。野景豁從江上見，雲扃深向霧中開。早知閒處登臨好，何恨忙時取次来。夢草新詩酬不得，謝家兄弟盡清才。
和李獻甫雲頂 馮山 
舉首看山不到山，每来留恨翠微間。禪關但有經年約，使傳終無一日閒。春到柏林香渺渺，雨餘巖漏瀉潺潺。虎溪莫過虚邀客，猿鶴鐘峰悵未還。
和鮮于頃節推惠詩 馮山 
英駕能来慰寂寥，相看衰鬢共飄摇。風騷會裏多年别，談笑盃中萬事銷。休歎轅駒方跼蹐，不知籓鷃已逍遙。如將巧思鳴孤憤，爲我商聲更一謠。
下黔江 馮山 
崎嶇才喜下荆岑，一水奔騰萬石林。使節敢辭重險阻，客舟將命寄浮沉。可憐幽竇非人境，猶有清泉慰我心。勞逸賢愚寧可問，但嗟衰晚愧臨深。
和王子嚴南平道中寄示 馮山 
雨隨行色過重闉，路有思歸送别人。未省幾時趨北闕，且同回首望西鄰。黄花漸近羞重見，白酒猶期醉一巡。三峽苦辛嘗欲遍，置杯休要問澆醇。
寄賀李修孺移利憲 馮山 
纔出關来又入關，欲閒天意未教閒。一生孤直知心處，三度交承隔政間。食蔗羡君方有味，過屠憐我尚何顔。功名不是蹉跎物，猶惜清時共仰攀。
牟仲甫作雞終有意趣爲予寫鬭雞矜驕自得猶有餘勇因以絕句題其畫云 馮山 
忘身爲利得忘形，棄彈莊生只自驚。嗟汝虛憍氣方盛，何時全得似無情。
寄利憲張充宗司勳 馮山 
曾言英館願重尋，猶記當時戀别心。千里江山勞客思，一年風物又春深。夢中花發人將老，關外愁生酒不禁。引領使臺歸未得，且疏懷抱寄知音。
木門早行 馮山 
白虎前峰數尺高，露華蕭颯滿征袍。只知眼底簿書靜，豈意山中車馬勞。石夾雨餘重按轡，草間風動幾横刀。通途聞說無多地，踴躍身輕意氣豪。
送趙悦道叅政大資知越州二首  其一 馮山 
乖崖威重兼之恕，正獻純風重以和。高世清名公取盡，經邦餘事蜀霑多。二江遺愛流長在，雙劍銘功壁屢磨。聞向蓬莱指歸路，其如朝野具瞻何。
送趙悦道叅政大資知越州二首  其二 馮山 
徒御紛紛擁劍關，蜀人感泣送公還。欲知千里謳歌意，半在百篇文字間。風霰道途方過闕，煙霞旌旆更尋山。重金不負扁舟約，賀老鑑湖春水閒。
和鮮于子駿遊沙溪洞 馮山 
放轡深窮物外天，少償遊恨十餘年。諸仙羽化曾由此，千載巖居尚宛然。門轉青溪空水石，室存丹竈養雲煙。冰骸坐久雖清澈，獨有區中世俗緣。
興州坐卧二仙 馮山 
莫逆真心際混茫，豈將生死係存亡。已驂雲霧朝丹闕，猶蛻衣冠寄異鄉。姓氏不傳靈祕録，精神長在發圓光。洪肩丘袂攀無及，分向塵中到老忙。
寄子駿郎中 馮山 
疊疊巴山走使軺，不辭巖險奉寛條。頻来馬足行應慣，重見民情喜自謠。雨過寒林微带雪，風生幽谷靜聞樵。清奇定入騷吟筆，乞取郵筒寄下僚。
送李杞省句赴闕 馮山 
使軺西走奉軍期，萬貨泉流向武威。纔伴江聲關外去，又隨秋色日邊歸。千尋蜀嶺供吟藁，一道秦川照錦衣。莫歎奔馳傷浩氣，出羣鴻雁已高飛。
和子駿郎中登高 馮山 
曾對炎蒸憶靜便，偶逢佳節思超然。相將絕頂孤高處，剩看清秋幾許天。雖欠笙簧留席上，猶勝風雨傍籬邊。好看菊蕊殷勤别，旦暮除書落枕前。
和子駿郎中文臺 馮山 
地接松扶絕塞邊，星居人戶種畬田。語音高亢關中俗，風物蕭疏劍外天。一失覊縻生堡障，十分流運費刀泉。閭閻謾作封侯計，幾輩伻圖到上前。
和山路梅花 馮山 
傳聞山下數枝梅，不免車帷暫一開。試向林梢親手折，早知春意逼人來。何方歸路參差見，更託嚴風次第催。莫作尋常花卉看，江南音信隔年回。
和清暉亭 馮山 
亭榭軒窗處處開，清暉嘉致號爲魁。羣峰有景互爭出，一水無聲相向来。已借寒光搖棨戟，莫辭歡賞費瓶罍。新詩自屬風騷將，何苦登臨愧不才。
送范百祿子功學士知諫院二首  其一 馮山 
天庭高議破羣姦，先帝曾將侍從班。談笑一辭雙闕去，縉紳遺恨十年間。傾朝每憶劉蕡對，側席纔聞賈誼還。言責逡巡非久計，行看鳴玉上鼇山。
送范百祿子功學士知諫院二首  其二 馮山 
聖賢中道意何如，歷歷樊川論諌書。要在致君成德業，不當沽直徇名譽。平生忠義傾心際，後日經綸試手初。得意古人多氣義，彈冠應有舊簪裾。
和苗時中子君運判亭溪道中雙白猿 馮山 
雪白霜猿久已靈，江山但覺有餘清。優游此地不常出，皎潔一身能自明。高掛豈知神氣王，仰看誰爲骨毛驚。因吟佳句成遺恨，安得風前聞嘯聲。
和子駿郎中清江道中 馮山 
繚繞川原又載馳，人情風物共依依。膠舟野水涸將盡，捲雨嶺雲寒不飛。豈憚長途勞使傳，尚尋清景扣禪扉。前山次第看梅發，剩带新年春色歸。
赴辟利臺吕少蒙運判以詩回贈依韻謝之 馮山 
隨和箧笥號藏珍，物理求多漸失真。騏驥已勝千里足，鷦鷯才寄一枝身。自憐蹭蹬居前粃，豈意蹉跎接後塵。窮達聖賢知有分，不同非望澤中人。
和岑巖起莫軒 馮山 
聞在幽軒隱使華，合歸清望戴重紗。手持温詔方行道，堂有慈親即是家。得意鄉山頻上看，異時蓬島合重誇。登臨强欲留詩句，苦恨風騷力未加。
送文與可知洋州 馮山 
何事年年擁使麾，放身閒處避危機。爲思清漢還重去，猶厭承明未肯歸。天上榮途方策足，林間輕靄尚沾衣。區區斥鷃寧能嘯，只得蓬蒿自在飛。
賞梅呈李待制才元 馮山 
鎮雅牆陰看早梅，滿城惟此一株開。已驅禽鳥工夫盡，才共賓僚宴賞来。月照寒姿凌畫燭，風傳香蕊墮清杯。玉堂深切歸期近，少住花前醉幾回。
讀劉賓客外集 馮山 
七言常愛中山好，百首猶存外集多。大約晚年知性命，一時清韻入中和。森張劍戟雖無敵，隱約瑕疵惜未磨。三遶花欄俱讀盡，杜陵回首鬰嵯峨。
還楊恬天隱長官家集 馮山 
經世才高若命何，微茫騷雅寄編摩。純音已落人間久，孤憤猶存集外多。喜看仙巢鳴鸑鷟，重聞古匣奏雲和。殷勤歸秩非無報，誰爲沉文弔汨羅。
寄題合江知縣楊壽祺著作野亭 馮山 
野亭何處訪仙翁，安樂風煙逈不同。千里清泉来塞外，四時佳景出山中。偷身暫逐禽魚樂，放意翻成筆硯工。醉伴逍遥無計去，鈎藤新熟荔枝紅。
和吕少蒙題大卿林下軒 馮山 
歸来何處解塵襟，幽徑尋軒入茂林。身到靜中方有我，事除詩外更無心。江山相就能清景，桂柏新成已翠陰。聞說逍遙樽酒會，三卿魚袋鬭黄金。
題馮公舉郎中清音亭 馮山 
山水清音遶翠微，一亭風物里中稀。爲憐魚釣生平處，還向功名事了歸。白傅歌童聊自適，莊生鷗鳥自相依。區區貧阮長嗟嘆，纔有林居便拂衣。
行縣道中遇暴風雨寄吕少蒙太博 馮山 
霖潦經時路未通，公言行縣太匆匆。安知風雨欺人處，正在溪山絕險中。一出到頭餘日在，少留隨分覺途窮。却因下馬心方悟，欲速無成萬事同。
重陽寄文與可 馮山 
牛峰秋色翠相摩，還上凌雲宴綺羅。黄菊縱逢佳節好，清歡不似去年多。僧房次第依重到，霜月蕭條且强歌。聞說洋州時節盛，不知高興定如何。
過永泰文與可宅因寄 馮山 
數程奔走倦征車，喜過蓬仙舊隱居。秀氣峰巒排戶牖，清風樓閣鎖圖書。一從高步東山起，重見深秋少室虛。無計墨君堂上看，林間猿鶴共躊躇。
聞內舍榜將至 馮山 
元豐內舍初公選，開寶中秋定試期。四海諸生趨盛集，一朝新議破羣疑。人傳學榜才張後，驛遞家音未到時。莫怪虚名隨分喜，文章門戶欲支持。
和苗子君新井道中 馮山 
閬水兼山鬭曉光，星軺親按古村鄉。臨江麥隴煙雲翠，夾道林花錦繡香。使旨天邊勞按察，人情車下見歡康。東風相伴行寛詔，敢恨年来鬢髪蒼。
和蒲安行誠之秘丞遊烏奴寺 馮山 
共隨春色探幽奇，春到山中未幾時。嘯傲煙霞凌絕頂，毫芒人物亂交逵。已登高閣臨清曠，更羡輕舟泛渺瀰。落筆停杯遂陳跡，莫辭鐘鼓下山遲。
送李才元待制二首  其一 馮山 
直道崎嶇出禁林，江湖長有愛君心。五年漢法更張際，千里潼江惠澤深。天下鵷鴻方得侣，道傍桃李正垂陰。邦人不用留行色，滿旆薫風入舜琴。
送李才元待制二首  其二 馮山 
爲掾初逢幕府開，便將清望屬非才。重来門下經年後，始見天邊促召回。况有平生餘事業，此行高步脫風埃。孤蹤已作溝中斷，休費工夫爲剪裁。
李待制寄僧詩有歇定之語兼聞有岷峨之遊因作詩以寄之二首  其一 馮山 
無心宜與物相期，既歇須行似不疑。出處休將人事說，功名多在老成時。胸中白練何妨潔，足下青雲豈自知。好取聖賢權進退，莫教輕重失毫釐。
李待制寄僧詩有歇定之語兼聞有岷峨之遊因作詩以寄之二首  其二 馮山 
春遊遊盡欲尋山，杖屨岷峨只等閒。但放高懷窮物外，不知清譽滿人間。經年綠野常沉醉，幾日香峰暫往還。自笑塵轅盤未得，逍遙無路一追攀。
和普守勾輔元郎中見寄均逸亭詩 馮山 
春風獵獵卷雙旌，太守開罇上子城。地僻養成山水趣，民和流入管弦聲。林花遠近參差發，野景朝昏次第生。引領英游歸未得，東溪遺恨幾時平。
和賞海棠 馮山 
三春花卉滿州城，渠占風流第一名。老杏酸寒誇錦繡，野梨乾强學瑤瓊。穠妝雨後頻来看，尤物年深特地榮。爲是翰林親手植，莫辭歡賞慰民情。
送韓存寶閤使 馮山 
君常慷慨論兵機，喜見韓侯定遠歸。將略無窮雖世出，秋毫不犯似君稀。封侯氣骨青春在，報主功名白日飛。齷齪簿書何所戀，擬投儒服換戎衣。
和岑巖起見寄 馮山 
一别江皋能幾時，相從鷗鷺久無依。樓前流水常東去，塞上征鴻又北歸。交分每傳雙鯉信，鄉心同望白雲飛。孤吟長嘯無儔侣，惟向清宵共月輝。
和後唐王仁裕舍人留題自然觀 馮山 
黄鶴仙音久寂然，嘉陵江上碧峰端。惟餘寂寞煙霞館，空老陰森檜柏壇。藥竈遶行雲彩動，詩牌吟拂玉聲寒。虛無蹤跡何須問，自有清名不死丹。
與陳萬石 馮山 
千首詩兼百首文，宗韓之子拾遺孫。吾鄉此道嗟幾絕，先世餘風喜僅存。三變聲名徒自惜，平生襟抱向誰論。相知惟有貧相見，撥置窮愁付酒樽。
開州道中逢王子嚴中散惠詩依韻和之 馮山 
經年東北望陽臺，阻奉從容一笑開。良會俱從江上得，清風潛向坐中来。詩成不倦乘閒寫，酒好何妨盡醉陪。百老篇章今少見，滿懷歸去重瓊瑰。
再和子嚴 馮山 
歸舡才泊古巴臺，遙見詩筒眼豁開。摩壘只憂輕挑去，報瓊何意誤投来。老知仙夢終難到，清喜英游屢得陪。對酒孤吟重相憶，江前微霰屑瑤瑰。
渝州春雪 馮山 
青帝雲車碾玉塵，陰機和雨付江神。巧將清冷三巴景，妝出繁華二月春。已凜寒威驅瘴癘，更流和氣助陶鈞。勸農使者雖歡賞，猶念無衣索拊循。
寄仲賢朝議 馮山 
仙雛曾伴學飛翻，三紀光陰一夢間。龍坂舊游今獨在，鳳池高步已難攀。衣冠每恨功名晚，風月誰兼富貴閒。契闊人情應見念，故人憔悴老巴山。
壽春穆東美有節亭 馮山 
淮上仙翁倚歲寒，遶亭閒種碧琅玕。林泉莫恨歸時晚，風月偏宜靜處看。爲愛蕭森從葉密，欲令蕃衍放根蟠。階庭已見清陰合，更長龍孫百十竿。
送李之純寶文二首  其一 馮山 
平生玉帳恥論兵，勸學儒風已自成。惟有愛民常慘怛，况曾廉俗舊澄清。直將經濟爲仁術，不假中和助政聲。從此回翔歸柄用，更推忠厚福羣生。
送李之純寶文二首  其二 馮山 
邂逅當年最見知，台光雲霧阻重披。忽聞潁上還朝日，正是漳濱養病時。劍外江山愁遠别，天邊鴻鵠望歸期。西南遺愛情何限，千載羊公墮淚碑。
寄題希元承詔堂希元惠詩因次其韻 馮山 
鸑鷟峰前舊隱亭，仙翁曾此被弓旌。雲山每恨未能到，松桂向人如有情。共把清尊慚北海，更聽餘論學南榮。何須酩酊爲真賞，歸袖瓊瑰已自盈。
小溪尉丘君父母年皆九十康强精明尚能讀書挫箴如五六十歲人相繼受恩命某固未嘗見也亦未嘗聞也因作詩遺丘君且以傳諸士大夫如果未嘗見聞則宜相與樂道其美而形於歌頌云 馮山 
人間夫婦老難期，九十俱全古亦稀。滄海蟠桃堪結子，碧梧棲鳳久忘歸。君恩黄髪頒新誥，兒戲青衫著彩衣。一尉三公無此樂，百年琴瑟在庭闈。
春遊 馮山 
邀約東風共出城，雲容羞日弄陰晴。看人牆外衝花氣，下馬石間聞水聲。林蘖半從樵刃起，草牙還傍燒痕生。趁時桃李參差發，得意禽蟲各自鳴。開謝眼前窮物態，豐登時下見民情。悔將詩筆隨春酒，萬景投懷醉不成。
戲題辛叔儀花園 馮山 
前載聞君說種花，重来軒檻早芬葩。只知造化隨人力，豈覺光陰換歲華。風雨不容孤客賞，馨香寧待主翁誇。牡丹珍重偏開晚，料得開時已到家。
和馮太博歸州春望 馮山 
聞說巴東暫解顔，兩回曾到十年間。咤灘自古風波險，玉洞無人水竹閒。霜雪憑虛千尺瀑，煙嵐彌望四圍山。登臨欲伴春遊去，惟恐藤蘿不易攀。
和八舍弟贊賢司理  其一 馮山 
湖外閒官四見春，就中吟咏費精神。青山借得風騷古，白髪相將意思新。每向孤高雖得意，要知閒淡苦無人。歸來幸有鴒原識，爲惜鴻毛抵萬鈞。
和八舍弟贊賢司理  其二 馮山 
兄弟當年粗有聲，家風傳得至今清。爭先蹤跡雖相讓，投老情懷共一驚。富貴有時當自致，文章無價可能輕。期君正在青雲上，何止新詩幾首行。
再和二首  其一 馮山 
歸来相值故園春，坐對春風忽愴神。十里溪山依舊好，一番花木爲誰新。青雲功業雖留我，白日光陰奈趁人。道在不須論用舍，惟將時命托洪鈞。
再和二首  其二 馮山 
新詩才讀眼惺惺，照見詞源徹底清。白雪乍聞高唱喜，明珠翻值暗投驚。兒童一輩年將晚，研席平生分不輕。爲愛惠連才思好，登臨重寄遠山行。
再和  其一 馮山 
莫厭詩筒来往頻，閒中無物可怡神。追回風雅篇篇好，鍊盡襟懷日日新。自笑支離多病客，更隨憔悴苦吟人。陽州不識英雄器，重問顔高借六鈞。
再和  其二 馮山 
休向詩中恨不平，范滂留意在澄清。煙霄鴻鵠飛將到，雷雨龍蛇蟄未驚。聲價得来知道長，窮愁消盡覺身輕。榮途咫尺非難至，俯拾功名在此行。
滴水巖 馮山 
飛泉分下一巖寒，誰識神功借意難。瀉出龍漦投石上，綴成仙佩落雲端。離山便有江流雜，當道寧辭宿眼看。幾把狂吟題不就，十年餘思在欄干。
重遊滴水巖 馮山 
仙佩玲瓏白玉寒，每來常與寺僧看。憂民未有林泉約，重到巖前爲解鞍。
存目 馮山 
詩題：馮堯民希元先生承詔堂首句：名南山出。
承詔堂 馮堯民 
名因南山出，跡爲南山止。少室價自高，大勞招不起。君恩動林壑，古道變閭里。堂下松桂栽，清陰從此始。
鴻鵠詩 王安禮 
鴻鵠慕稲粱，日夜疑罝罘。蜻蛉善蜚翔，不爲食飲留。膠絲竹竿杪，童子與我仇。出處或類此，明明君子羞。近世喜高論，罔知道沉浮。朵頤非吉人，赴海豈善謀。萬事固有理，彼哉寧易求。愛子智慮明，吾言非暗投。
常州寄吕進之五言一首 王安禮 
峨峨霍邱上，可以望九州。衮衮蔡河底，日夜無停留。子與山水近，官冗亦少休。登高望我居，寄書託東舟。非唯慰我思，亦以解子憂。我欲問子訊，冰泥塞邗溝。又欲識子處，東山豈高邱。惜哉所處異，會合寧易求。何時春風來，從我繁臺游。
遊集禧中元東軒分題得東字 王安禮 
策馬從仙子，探春遊帝宫。愛此高尚志，開軒池水東。鴨綠漾殘日，樹碧留清風。生我瀟灑思，超然塵世中。
昔日 王安禮 
昔日登名級，天街是勝遊。昔日初得志，潘鬢未驚秋。逸馭乘風遠，遷鶯出谷幽。瓊林頒宴處，樓殿彩雲浮。
丙寅九月二十日同蔣穎叔從長干雨中登高座寺詩 王安禮 
弭節蕭帝寺，驅車成子岡。莽卉翳塗泥，霖雨霑衣裳。躋攀踰百尋，險滑步寸量。生公不可見，雨花空此堂。當時聽說法，神鬼久已藏。烟雲渺無窮，凄風來我旁。山川萬邑屋，所見未毫芒。駕言吾將歸，重勞徒御將。遲明羲與和，宇宙觀暄晹。安行凌太虛，曠朗觀八荒。
送别范希聲 王安禮 
驛吏闖曉鼓，僕夫樂晨征。叙别何草草，君今千里行。捧檄近京國，拜親還洛城。層巒望太行，慷慨無俗情。嗟我寔僚友，追攀勞至誠。贈言豈無意，愛子智慮明。抱才太華高，視利鴻毛輕。世路有夷險，君行常直清。朝廷正博采，幕府詎久攖。少别勉自愛，他年看名卿。
麴院輸麥二十二韻呈開父 王安禮 
自訟愚且鄙，平生事辭翰。爲文謝超卓，得祿未盈寸。一官走窮僻，百事真黽勉。昨者得州帖，輸租被公選。麴舍只容膝，侍立如牛喘。逢逢鼓咽耳，漠漠塵翳眼。微風六月息，烈日四簷短。一座灑腥雨，萬夫揮午汗。斗升煩較量，朱墨謾勾竄。豈惟畏刑書，農事寧可緩。頼有葛衣翁，志趣頗高簡。愛民一心勞，慰我百憂遣。誰人坐華堂，玉簟羅婉孌。清樽近美竹，冰紈依素扇。賢愚定勞逸，貴賤天所綰。賦分乃自然，何須慕華弁。况予山野姿，夙尚本蕭散。縈纒正自取，有類蠶作蠒。得桷未知漸，盈庭巳占艮。怳怪舊學凋，冥羞素期舛。便當謝官長，趨墀來斂板。才譾又不力，引去非宜款。
酒罩 王安禮 
妙絕因心匠，華堂此集英。輕塵避綠蟻，密影占香瓊。醉有陶彭澤，狂如阮步兵。甕頭籬菊下，棄擲任縱横。
捧香人 王安禮 
綺席延佳士，香來似有情。當年漫拱默，終日費携擎。偶以朱藍僣，還因刻畫成。猶勝海上客，逐臭了平生。
贈道光法師 王安禮 
聞名非一日，許見便忘年。宴坐得真際，與遊無俗緣。杖藜尋古刹，洗鉢試幽泉。稍寄鍾山約，臨風但慨然。
爲愛 王安禮  洞庭湖
爲愛詩家景，分題晝幕褰。寒生洞庭石，翠滴華峰蓮。刷羽天門過，潛鱗海窟眠。未饒元白輩，争購百金傳。
中父禮院學士挽詞 王安禮 
漢殿曾親册，收科咫尺間。文成疾翻水，學富似登山。夷路方騰駕，重泉忽掩關。鄉人灑涙送，猶想去車還。
王夫人挽詞二首  其一 王安禮 
僊去還緱嶺，喪行指洛川。松楸閑故壠，笳鼓咽新阡。制詔隆名定，銘詩具美傳。王宫盡恩舊，雨泣望雲軿。
王夫人挽詞二首  其二 王安禮 
啟國恩章稱，頒恩典册徽。都人瞻鹵簿，王子泣縗衣。落日隨丹旐，悲風引素幃。西城供祖奠，惆悵昔遊非。
贈别君重安撫太尉 王安禮 
簫鼓紛紛倒酒樽，賢侯於此駐高軒。平明受詔辭龍闕，睿聖分憂在雁門。種落望塵迎漢使，吏民填道看王孫。一瞻車馬人皆樂，寧識安邊策略存。
宿直二首  其一 王安禮 
天上春風水外寒，瑠璃瓦濕月團團。千門納鑰塵飛遠，一夕聯文火禁寛。人想柝聲來睥睨，鳥驚花影墮欄干。少陵老去唯便静，此地優容欲報難。
宿直二首  其二 王安禮 
燭淚漼漼罷賦詩，幅巾乘興步東西。銀河逼夜光芒墮，玉宇參天次第迷。稍夢荆江三里鵠，忽驚漢殿五時鷄。平生出處無心較，亦似莊周萬物齊。
題靈壁蘭皋張氏園亭 王安禮 
池塘脉脉春泉動，亭館陰陰夏木凉。砌葉亂風摇月色，簷枝留雪宿年芳。四時氣象誰長見，一夜追遊我太忙。從此與君携酒後，夢魂應不隔滄浪。
次韻徽之學士馬上口占 王安禮 
料峭風來午漏遲，壁門䡾䡾敞輕支。侵尋出谷春鶯囀，約略營巢社燕期。隱几稍同南郭嗒，濫巾未望北山移。值君佳句吟哦久，等是官曹得暇時。
遊齊山 王安禮 
曾隨嘉客在層巒，秋色陰晴一望間。洞外暫乘雲縹緲，林端時露水灣環。維舟暇日來尋勝，經世高才却愛閑。聞說使君歌舞去，盛遊應不減東山。
瓊林苑賜燕餞别留守太尉輒繼元韻 王安禮 
名德從來重四夷，朝廷今日見官儀。陪祠自冠三公位，分陜猶爲百辟師。金谷望塵多眷舊，瓊林賜餞盡丞疑。都人喜看旂旄美，寧識勳庸在鼎彛。
次韻僕射相公侍燕集英長句  其一 王安禮 
天授嘉符帝祖宫，仙枝産秀福來崇。金莖對峙靈根固，雲朵交升聖澤通。法駕留觀知錫羡，從臣稱慶未辭窮。詩人只解歌行葦，寧識君王造化功。
次韻僕射相公侍燕集英長句  其二 王安禮 
御沼環流瑞景長，集英宫殿紫宸旁。香隨銀漏留春色，花壓瓊筵鬬日光。仙樂緩調瞻鳳扆，天人高拱對龍章。皇家多慶千官喜，萬歲聲中獻一觴。
春日即席有題 王安禮 
早是天涯多病客，可堪春末少年時。風流任使花王笑，懽樂除非酒伯知。荆岫定爲郊社器，渭川終作帝王師。琅玕未實烟空老，不恨年来紫鳳饑。
七言一章贈别吳興太守中父學士兄 王安禮 
蓬山仙子任天真，乞領南麾奏疏頻。金鏁闕邊辭黼座，水晶宫裏得朱輪。公庭事簡煩丞掾，齋閣詩多泣鬼神。莫爲行春戀苕霅，鑾坡揮筆待詞臣。
送盧大雅赴闕 王安禮 
簫鼓紛紛載酒醪，送行汾水覺秋高。吏民遮道瞻思切，車馬還朝氣勢豪。聖主詢謨忘旰昃，明庭收選盡英髦。看君才業何人似，哿矣趨榮勿告勞。
送吕陶赴闕 王安禮 
賦比相如已絕倫，即論才識又名臣。致身可但諸公右，發策宜爲上國珍。今日朝廷思讜直，一時賢俊待經綸。行看致主唐虞術，與笑淄川曲學人。
送子玉赴闕 王安禮 
寂寞揚雄與世疏，頼逢佳友慰窮居。深沉智慮三冬學，磊落胸懷萬卷書。自古賢豪今日盛，看君才調幾人如。還朝好作登瀛客，聞說元臣薦子虛。
和踏青 王安禮 
踏青爭惜賞春葩，盡日無辭到月華。金谷正宜開錦帳，曲江翻想映氈車。俠卿醖藉歌飛雪，遊女娉婷臉奪花。更詠漢宫傳蠟燭，青烟散入五侯家。
清明日賜宴瓊林苑奉酬宫使太師相公 王安禮 
清明春律十分回，草色連雲花盡開。禁籞幸隨諸彦入，安車仍賜上師陪。百壺未許都門餞，九奏先從帝所來。魚鑰恩留方錫勸，柳邊遲日莫相催。
送吳殿中知景陵 王安禮 
柘上論功使節臨，奏書傾動士人林。沙墀通籍霑新寵，澤國鳴弦試好音。郭畔黄蘆宜日晚，水邊紅橘與秋深。君才八九吞雲夢，應笑離騒向此吟。
贈無爲張居士 王安禮 
余學無爲無所成，每聞風論便神清。鄉人來問真如理，居士能忘物我情。勝業久應三界護，妙言非止百金輕。世途多少冥行客，好與分明說化城。
過王整狀元墓寄薛唐卿郎中 王安禮 
始任監州便殞身，我來臨奠重悲君。一名曾冠千人榜，三尺翻如百姓墳。古木带風號晚照，野花和雨泣秋雲。賢侯若爲刊碑碣，乞取東床內翰文。
恭和御製上元觀燈 王安禮 
鑾輿清曉出瑶臺，羽衛瞻迎扇影開。鳳闕張燈天上坐，鷄林獻曲海邊來。修文可笑秦無策，能賦休誇楚有才。星漢末斜鈞樂闋，君王宣示萬年杯。
謹賦五言一章贈别致政太師 王安禮 
封國營邱近，行臚洛水渾。位齊師尚父，名重相公孫。勳業歸宗祏，威聲寄塞垣。安居今日老，魏闕此心存。祖燕臨華省，賡歌屈至尊。里門多喜色，雲漢在瑶琨。
奉和留守太尉賜燕玉津園 王安禮 
將相儀刑久，師儒典册新。乘車朝魏闕，銘鼎頌輿人。高會開名苑，多懽浹輔臣。僊葩分巨麗，宸藻賜全醇。自昔修天爵，平時秉國鈞。誰如始終遇，奕葉荷君仁。
上王端明生日 王安禮 
夢帝資良輔，生申恊聖期。妙齡談國體，初筮得家規。侃侃當官色，循循待士辭。法冠曾觸佞，諌紙詎容私。外歷蕃宣久，歸參待從宜。政聲雖召杜，學術本皋夔。業履今安匹，賢勞上所知。都畿重尹正，延閣舊論思。治出諸公右，經爲大帝師。三邊更惠愛，一體繫安危。羌虜跳西夏，朝家念北陲。祕庭還舊秩，左轄正新儀。暫屈并門重，其蘇晉國饑。指麾柔旅拒，談笑妥惸嫠。鄴邑祠河急，荆州禱雨遲。怒波回潬磧，旱種變京坻。道與千齡遇，身將百祿隨。民瞻方有裕，天寵蓋無疑。俊乂思皇日，欽明樂胥時。緇衣如寵慶，願續武公詩。
夢長 王安禮 
夢長隨永漏，吟苦雜疏鐘。動蓋荷風勁，沾裳菊露濃。
寄君重安撫太尉 王安禮 
三伏重冰上五臺，葡萄生摘薦新醅。雁門太守佳公子，應喜王孫擁節來。
春日感懷 王安禮 
柳亭暮靄籠金眼，茶嶺寒輕卓翠旗。春色正濃人未老，擲觴飛筆好追隨。
清明日賜宴瓊林苑奉酬宫使太師相公  其一 王安禮 
幾年留滯起邊愁，只憶家園爛熳遊。今日西來更愁索，却令人意憶并州。
清明日賜宴瓊林苑奉酬宫使太師相公  其二 王安禮 
戎鼙聲裏冷雲秋，投老難堪此段愁。說似旁人都不管，待凴書劄到并州。
清明日賜宴瓊林苑奉酬宫使太師相公  其三 王安禮 
月墀繡屐想無蹤，庭戶新凉綠簟空。寄語金泥舊裙衩，莫敎放盡石榴紅。
駕幸太學 梁燾 
原廟親持十月觴，天迴寶輦款虞庠。當陽赭幄翔龍座，屬地霜袍振鷺行。拭目嚮儒移美俗，虛懷稽古自興王。太平重見清風頌，嘉句飛傳到玉堂。
駕幸太學 周商 
雲覆鸞輿五色章，鳴鞘聲肅下儒庠。佩衿霧集三千子，儀衛星羅十二行。位列夔龍陪帝聖，經陳戊甲獻成王。元龜象齒方來供，不用論兵政事堂。
走筆代書寄岊仲七弟 錢勰  西湖
東方千騎擁朱輪，衣錦歸逢故國春。莫向西湖戀風月，鴒原知有望歸人。
次秦少游春日偶題韻二首  其一 錢勰 
藏室委蛇詠素絲，春風初動萬年枝。如何愁嘆無行路，卻似袁安臥雪時。
次秦少游春日偶題韻二首  其二 錢勰 
春雪唯添鑑裏絲，慵將淚眼看花枝。𨃟躋伏枕呻吟日，枉過還家一笑時。
又二十八字輒送來米二石 錢勰 
儒館優賢蓋取頤，校讎猶自困朝饑。西鄰餘祿無多子，稀薄纔堪作淖糜。
再答二十八字 錢勰 
春雪嚴凝暖未回，圍爐猶擁已燃灰。明朝知是長齋畢，準擬衝泥踏水來。
出省馬上有懷蔣穎叔二首  其一 錢勰 
春雪京城一尺泥，並鞍還憶蔣征西。碧幢紅旆出關去，一路東風送馬蹄。
出省馬上有懷蔣穎叔二首  其二 錢勰 
不論埃壒與塗泥，封印還家日已西。豈比元戎碧油下，貔貅繞帳馬千蹄。
睦州秀亭 錢勰 
秀色四時好，探春來此亭。花初擁檻發，山晚與雲青。得鱠嚴陵瀨，評泉陸羽經。歡餘不盡醉，鼓角限重扃。
甘棠樓 錢勰 
樓曲開三面，山重合四圍。溪衝朝靄出，帆並夕陽飛。芳杜供春望，晴雲渡袷衣。樊川猶未識，清興莫忘歸。
高峰寺 錢勰 
苒苒郡城東，穿雲入幾重。已窮難上路，才到最高峰。竹老龍孫瘦，泉甘馬酒濃。何當來潄石，安穩飽疏慵。
東館樓 錢勰 
簾影隔朝暾，雲低晝尚昏。山形分歙翠，溪色到江渾。日盡天垂幕，歌餘酒滿尊。欄干不堪倚，歸思斷鄉魂。
玉泉菴 錢勰 
遙派落天潢，分崖射璧光。山從千古潤，江得一源長。風雨無時作，珠璣滿谷量。淄澠欲誰辨，願借易牙嘗。
分韻奉送中濟侍郎出帥環慶得啟字 錢勰 
除戎問邊鎖，謀帥繫國體。遴簡出絲緡，光華建旌棨。威謀重兼濟，垢翫當一洗。游刃無全牛，豈復論肯綮。勇猛不爲邊，九伐秉周禮。行期凱歌還，宸廷聊聚米。遊從惜暌離，合醵置甘醴。靈囿鬰敷腴，天潢湛清泚。偕賦踵前修，銀鈎閟方底。從予輕若飛，吾方慚七啟。
赴越書呈杭州熊侍郎 錢勰 
鑑湖清泚對胥山，兩地相望一水間。共佩天涯太守印，猶聯丹陛侍臣班。君方白傅才何愧，我比微之思苦慳。莫把舊詩猶見詫，繁雄未必勝清閑。
題萬年妙蓮閣 錢勰 
應真飛錫靄靈蹤，智者遺杉尚灌叢。寶構迥臨清鑑上，妙蓮高擢汙泥中。甚深祕藏資談席，最上真乘振祖風。嗟我拘攣猶未歷，坐馳神爽愧興公。
與辯才東坡道潛倡和詩 錢勰 
幻泡昧空色，真夢迷黄邱。宦學類狂走，爾來三十秋。齒髪非他時，歲月不我留。古剎插亂石，蟄龍蟠霞湫。天人大導師，駐錫今白頭。安住善護念，晚節非沉浮。昔嘗同出處，未用相劣優。權寔分二乘，股肱均九流。今知攪攪者，詎得逍遙游。從茲許禮足，尚可治幽憂。
詠辯才大師 錢勰 
辯才天人師，一意演說法。猶如一雨傾，藥草皆萌達。甕盎及湖海，各觀天一月。以是度衆生，報身隨數滅。舊龕留香燈，想像瞻華髪。應供無時窮，龍淵莫之竭。
和閣老舍人曝書會 錢勰 
天祿圖書府，芸籤歲曝頻。繙經窮藏室，賜會集儒紳。顧陸高標好，鍾王妙入神。司無槧俗吏，來預石渠賓。
送奉使鈐轄高侯之任成都 錢勰 
烈士由來不徇名，西南萬里不留行。熊羆訓整屯千計，尊俎雍容鎮百城。閫外使華新報聘，山西家法舊論兵。封侯富貴須由命，請訪沈冥賣卜生。
謝子瞻內翰浙西開府 錢勰 
雋庭鴛鷺集珍叢，病翮摧頹下九門。罪戾我慚非晝錦，回翔公亦暫朱輪。龔黄政化知應爾，夔契謀謨想自存。
成都 錢勰 
武侯千載有餘靈，盤石刀痕尚未平。巴婦自饒丹穴富，漢庭還負碧砮征。雨經蜀市應和酒，琴到臨卭別寄情。知有忠臣能叱馭，不論雲棧更崢嶸。
題齊山寺壁 錢勰 
來逢采石連江雪，坐見齊山拂檻梅。惆悵佳人隔煙水，碧雲空谷未歸來。
句  其一 錢勰 
一來亦甘草，無使君子疑。
句  其二 錢勰 
敢云霹靂手，且免鶻鷺蹄。
句  其三 錢勰 
夢澤盤山長卿賦，朱欄流水牧之詩。
句  其四 錢勰 
衰遲猶許望光塵。
句  其五 錢勰 
碧玉簪長生洞府，黄金杯重壓銀臺。
句  其六 錢勰 
列聖公規修盛典，萬方和氣助升煙。
次韻穆父兄見寄 錢龢 
烏衣巷裏走雙輪，正是家山二月春。明日湖平定歸去，蓬萊還見謫仙人。
浯溪 錢龢 
唐室中興頌德碑，元顔文字孰宜爲。天齊崖石磨鐫久，萬世功名不可隳。
重題江干初雪圖 安燾 
曾遊滄海困驚瀾，晚涉風波路更難。從此江湖無限興，不如祇向畫圖看。
清明日赴玉津園宴集 安燾 
帝眷三朝輔弼臣，詔頒禁籞燕慈均。已驚貴老恩榮厚，重嘆優賢禮意新。使至屢聞天上語，酒酣想見洞中春。太平無事忘情久，更接人間事了人。
葛仙洞 孫載 
九載功成駕鶴駢，空遺丹竈冷無煙。衣冠昔日猶埋塚，雞犬當時亦上天。高步瑤池觀日月，幾經滄海變桑田。可憐黄野歸來晚，留與人間作地仙。
景泰禪閣 孫載 
二山環合壁相重，禪閣欹危杳靄中。雲塔孤標淩絕巘，石樓雙峙聳晴空。靈泉冷透千巖翠，古木陰生萬壑風。自笑塵勞促歸思，懶將身世問禪翁。
題中閣 孫載 
中閣猶追舊寺名，淩虛闌檻拂雲平。煙迷勾漏燒丹竈，雨雜尚書舊履聲。泉水幾年明鑑曲，甽田一日布枰。卻收謝客尋山屐，且共禪師語此生。
句  其一 孫載 
地據淮西盡，江吞石壁寬。
句  其二 孫載 
雲夢南州富物華。
碧巖亭和許門下韻 王汝舟 
亭開幽谷草堂邊，朝暮清音落檻前。人去日昇蓬島路，客來空愛玉溪泉。仙翁世界藏沈洞，佛子樓臺出半天。誰爲琢磨巖下石，擬將遺事記當年。
蘆花 王汝舟 
琵琶亭前夜泊舟，荻花瑟瑟風颼颼。潯陽夜靜月如晝，琵琶寂寞江空流。
翠微峰 王汝舟 
塵囂十里清，秀嶺半空插。縈紆疑無路，兩石開一峽。豁然見天宇，四顧皆峭拔。入門上石級，傴僂如登塔。懸巖置樓殿，飛棟相匼匝。徐行雲影動，低語谷聲答。仰視絕壁間，勢恐千仞壓。側身過幽谷，洞口若呀呻。仙英去何許，遺像寄山脅。浴池弄清泚，不敢着脚踏。顧余倦遊者，一宿借雲榻。天風吹夜籟，客興亦蕭颯。幽尋約重來，吾屐當再蠟。
詠歸堂隱鱗洞  其一 王汝舟 
先生名利比塵灰，綠竹青松手自栽。擬把一竿盤石上，幅巾閑過峽山來。
詠歸堂隱鱗洞  其二 王汝舟 
清時通退一何忙，撫志山西漢仲長。靜覺眼根無俗物，翛然一室自焚香。
詠歸堂隱鱗洞  其三 王汝舟 
隱德家聲累世聞，考槃幽澗作閑人。夭紅過眼隨榮謝，菊秀蘭香自占春。
詠歸堂隱鱗洞  其四 王汝舟 
種竹淇園遠致君，生平孤節負辛勤。需賢側席非無意，地遠言輕豈易聞。
藏春秋 王汝舟 
短樓矮閣小亭臺，中有高人避世埃。寒翠自憐霜後竹，清香誰辨雪中梅。喧囂祇爲鶯聲巧，漏泄多應柳眼開。只恐藏春藏不得，東君勾勒下山來。
和秦少游贈劉景文韻 王欽臣 
每愛揚莊解薦雄，喜君歸興自江東。軒昂豈爲兵家學，磊落真餘國士風。垂橐忽驚詩滿卷，論文常負酒樽空。邊州千騎新居上，莫憶鱸魚記棹蓬。
召試學士院試罷作 王欽臣 
翠木陰陰白玉堂，老來方此試文章。日斜奏罷長楊賦，閑拂塵埃看畫牆。
宿華岳觀 王欽臣 
凌空老樹雲垂葉，壓屋梨花雪照人。深愧地仙教俗客，殷勤留看華山香。
再題華岳觀 王欽臣 
石壇流水共蒼苔，青竹林間一徑開。可惜梨花飛已盡，前年遊客始重來。
魏宮彈棋局 王欽臣 
鄴城臺殿付塵埃，玉局依然獨未灰。妙手一彈那復得，寶奩當日爲誰開。飄零久已拋紅子，埋沒惟斯近紫苔。此藝不傳真可惜，摩挲聊記再看來。
使遼回竟恭敏李公席上作 王欽臣 
穹廬三月已淹留，白草黄雲見即愁。滿袖塵埃何處說，李家池上海棠洲。
戲書長老院 王欽臣 
蜀國相如最好辭，武皇深恨不同時。凌雲賦罷還無事，寂寞文園興可知。
與秦少游于恭敏李公閑燕堂聯句 王欽臣 
黄葉山頭初带雪，綠波尊酒暫回春。已聞璧月瓊枝句，更著朝雲暮雨人。老愧紅妝翻曲妙，喜逢佳客放懷新。天明又出桃源去，仙境何時再問津。
述夢 王欽臣 
曉雪誰驚最後時，土膏方得助甘滋。歲功已覺三元近，春事何憂一覽遲。不著寒梅容觸冒，半留紅杏惜離披。神交彼此無勞辨，更爲公題述夢詩。
次韻蘇子由詠李伯時所藏韓幹馬 王欽臣 
天閑不遇頭亦垂，真姓本不求青絲。由來奇骨類奇士，立見俱似囊中錐。鳳頭初踏蔥嶺至，繡膊東由青海馳。春風宛轉白玉鐙，晚日照耀黄金羈。李侯對此意匠發，造物真比毫端奇。方歅之相豈可擬，顛倒未免雄稱雌。翰林相繼寫高韻，何止羊何共和之。玉花照夜古稱美，顔色乃是論其皮。固知神駿不易寫，心與道合方能知。文章書畫固一理，不見摩詰前身應畫師。
題萬年妙蓮閣 王欽臣 
石橋飛錫斷遺蹤，揮塵談禪想舊叢。萬萼蓮新青嶂外，十圍松老白雲中。他年宴坐開華構，當日咨承擬順風。歲晚丹丘如可約，杖藜相引欲煩公。
奉送中濟經略侍郎赴鎮慶州得元字 王欽臣 
遠馭寡上策，羈縻有前言。平生徙戎論，感慨江應元。家世近三河，遊歷多塞垣。誰言一方面，十載滯上恩。前日詔書下，旌麾方及門。部曲已稍集，始知旗鼓尊。邊書尚羽急，戍卒仍雲屯。東山舊部落，自昔爲牆藩。銛鋒固可用，內實須禾虋。胸中自有策，肯爲淺見論。
遊王官谷 王欽臣 
鐘鼎山林出處明，中間不合枉高情。有錢須買王官谷，流水聲中過一生。
句  其一 王欽臣 
誰知第七車中客，天遣歸來助慶禋。
句  其二 王欽臣 
西曹深處見春來。
句  其三 王欽臣 
碧瓦朱欄相照明。
讚死心禪師偈  其一 釋惟久 
韶陽死心，靈源甚深。耳中見色，眼裏聞聲。凡明聖昧，後富前貧。利生濟物，點鐵成金。丹青徒狀，非古非今。
讚死心禪師偈  其二 釋惟久 
死心非真，真非死心。虛空無狀，妙有無形。絕後再蘇，親見死心。
讀法界觀 釋惟久 
物我元無二，森羅鏡象同。明明超主伴，了了徹真空。一體含多法，交參帝網中。重重無盡意，動靜悉圓通。
斑石枕聯句 向宗道 
斸得西山骨，磨礱露斑駮。凝結一何怪，形模萬難學。直疑彩雲根，又訝紫珉𮁅。中瘦{脅皮}蛟腹，外文灼龜殻。冷剖清泉肝，𥡥榰老鼇脚。堅方君子性，清純聖人璞。有氣當補天，無暇應並瑴。定漬盤古苔，想漏神農藥。堪作夢寐寶，尤是炎蒸託。眠月病頭愈，橫風酲肺濯。珊瑚侈可唾，陶甄脃堪撲。夜深魘鬼驚，晝冷詩魔愕。首愜無俗夢，心清去煩惡。蘄簟方敢友，蜀筇良可攫。何必檄愈風，何必文驅瘧。質任兒女嗤，頑宜童僕謔。枕流固迂誕，藉糟徒落魄。潤生審將雨，輝發疑有珏。髑髏莊生狂，虎魄宋武薄。欲鑱中郎銘，文章體猶弱。欲祕淮南書，神仙志非樂。我疑混沌鑛，誰與礱竅鑿。可作甘寢輿，華胥詣冥寞。子道足施爲，我拙困嬰縛。已謀具巾屨，行當老嵩霍。子其乞我歸，終焉臥雲壑。嗜好我已癡，須求子惟慤。氈舊王固惜，瓢陋顔不博。異時一經子，便當千金橐。客退獨摩拂，臥送山月落。
別諸禪衆  其一 向宗道 
四絕之名豈浪傳，千巖萬石五雲間。無才可述無窮景，祇愛真山似假山。
別諸禪衆  其二 向宗道 
古殿瑯璫木魚響，匆匆策馬長松間。迴頭卻恨歸時早，月淡煙昏不見山。
寶華山 向宗道 
松風山月送人歸，幾處溪聲拂馬蹄。殿角參差浦雲隱，回頭真似武陵迷。
被詔還闕過碧落洞觀元伯兄留題悵然久之兼成拙詩以紀勝概 向宗旦 
洞府穹隆罩碧津，雲扃岫幌謝囂塵。泉聲激激撞羣玉，乳溜垂垂掛萬巾。絕景多藏窮僻處，勝遊少有放閑人。剝苔洗壁三遺刻，惆悵難兄筆尚新。
桐林驛 向宗旦 
落日低垂一兩竿，煙嵐殊未厭躋攀。馬頭漸近銅林驛，誤認真山做假山。
虎跑泉 張彥卿 
乳泉發穴漏巖根，亂石成池溜始分。鴻漸當時高品第，虎跑今日信傳聞。山僧勺供疑甘露，野史烹茶勝白雲。應是靈源遲出地，不然須冠季卿文。
司馬太史廟  其一 李奎 
生在龍門境，葬臨韓奕坡。荒祠鄰后土，孤塚壓黄河。澽水愁聲遠，梁山慘色多。一言遭顯戮，將奈漢君何。
司馬太史廟  其二 李奎 
著書雖已先三史，論道如何後六經。因雪李陵爲國士，豈期武帝有宮刑。叢生荆棘迷墳塚，舊畫龍蛇照廟庭。爲覽遺文來一奠，不知何在子長靈。
賈司倉祠 趙嗣業 
抱負如公屈不伸，古來無有達詩人。聲名豈似官資小，才調寧如掾俸貧。東野舊稱濤湧骨，退之曾說膽過身。
中山廣軒 劉握 
天邊登覽處，雕檻俯層岑。山到三吳盡，江連百粵深。柳煙含晚色，花雨伴春陰。騷雅知多助，清虛在當心。
句 劉握 
玉乳何年終始見，金沙疇昔謾曾聞。
句 郭知古 
塞草遠連吳會去，羈懷易逐峽江平。
通山洞 林通 
爲愛通山景致幽，攜琴載酒任遨遊。雲封路徑人煙少，翠擁峰巒樹木稠。棋石閑敲偏自樂，新詩賦就頓忘憂。管他世個塵凡事，春自春來秋自秋。
石床 林通 
一榻涵虛洞，岡巒勢若堆。夢魂迷蛺蝶，枕簟鎖莓苔。白晝晴宵裏，清風明月來。欲知臥雲趣，不必意崔嵬。
平江亭邀馮山允南同作 趙衮  滕王阁
文公昔記滕王閣，氣象終天拂寥廓。崔顥題詩黄鶴樓，今日聲華還磊落。安漢城頭有佳處，江山清氣歸簾幕。少陵無人謫仙死，不遇才豪終寂寞。蒼苔滿地荆棘生，梁棟塵埃喧鳥雀。風流賢守一登臨，久倚闌干情不薄。夜來風月覺澄清，天意人心如素約。仙葩當見浮空來，幾百年來無此作。嗟予好古今白頭，到底支離材力弱。木桃或見致瓊瑤，免對江山負慚作。
句  其一 王安上 
歷陽城外桃花塢，臺榭廢來名已古。
句  其二 王安上 
將軍馬上設良謀，遙望青山指梅樹。日往月來時已久，萬古千年名不朽。
句  其三 王安上 
戰士觸熱衝暑霧，舌燥唇乾憚長路。將軍馬上設良謀，遙望青山指梅樹。齒牙不覺流津津，比似投醪同飲醇。漢鼎未扶竟分裂，惜哉不是調羹人。
句 王彥博 
黄鬚戰士據鞍聽，白髮將軍撫劍嘆。
趨石橋初登山嶺 趙屼 
天梯欲上使人愁，身御長風不自由。下視白雲生澗底，仰看紅日在山頭。共傳此處迷劉阮，自恐今朝犯斗牛。歸路似從霄漢墮，卻來塵世得羈囚。
岑崎山磨崖 趙㞦 
洞門喬木晝陰陰，洞穴嵌空透碧岑。偶約騷人同此樂，搖毫靜坐發清吟。
萊公竹 李逢 
已枯斷竹再成林，既歿賢公帝念深。仆木偃禾如不起，至今誰識大忠心。
送程給事知越州 蔡承禧 
萬室羅紈千舸蓬，遶山樓榭滿溪風。舟移菡萏芬芳渚，旌倚蓬萊縹緲宮。翁子印還多事後，微之名辱宦人中。昌時青瑣朱轓貴，白首誰何得似公。
句 蔡承禧 
天上玉欄花已折，人間方士術何施。
題泰山靈巖寺 陳一向  泰山
石龜泉畔鐵袈裟，上有猿銜五色花。見說道人時掛搭，旋將青拂掃煙霞。
贈靈巖元長老  其一 陳一向 
杖錫池邊六月寒，一泓泉鑑潄瑯玕。直疑夜半天風起，吹落仙人沆瀣盤。
贈靈巖元長老  其二 陳一向 
證明臺上玉爐煙，童子生雲不計年。對面飛橋架丹壑，此中別有一家山。
贈靈巖元長老  其三 陳一向 
濃嵐滴翠曉氤氳，洗我塵襟一二分。歸步怪來輕欲舉，朝衣猶带北山雲。
贈靈巖元長老  其四 陳一向 
五花殿角片是間，又被紅塵引出山。第一山前聊駐馬，幾聲雞犬吠雲間。
淮陰有韓亭枚亭步艤舟亭下作 晁端彥 
韓枚步騭建三亭，故顯當時將相名。遐想古人興廢事，迺知英傑此中生。
無心亭 晁端彥 
偶坐茲亭上，清風吹客襟。孤雲方出岫，相對兩無心。
醉眠亭 晁端彥 
人生有出處，兩事固希全。達則都廊廟，致君堯舜前。聲名喧宇宙，指顧生雲煙。不然早晦隱，縱意樂當年。第一莫如醉，第二莫如眠。無悔水鄉士，子瞻稱其賢。埋照不干世，作亭臨清泉。歡來即痛飲，酣謔竟長筵。陶陶非假寐，泯絕平生緣。盡得杯中趣，常爲枕上仙。影從明月照，名任清風傳。願君遂此志，其樂更相先。醉無三日醒，欲盡百斛船。境界如古莽，魂夢遊鈞天。莫學不佞者，狥祿遭纏牽。進無濟世志，退無負郭田。獨醒少意緒，寡睡多煩煎。風波驚性命，鞍馬積胝胼。未得立籬下，應難臥甕邊。區區爲宿仕，短詠愧非妍。
龍湫觀瀑 晁端彥  庐山
萬丈龍湫水，飛流翠碧開。瀉疑雲漢落，湧若海潮來。飄灑四時雪，喧闐萬壑雷。廬山吾未到，氣象勝天台。
丹霞山 晁端彥 
白鶴山頭飛瀑，玉簫峰頂生煙。溪上空聞流水，竹間不見真仙。
詔修兩朝國史開局日史院賜筵首相吳公席上有作奉和原韻 林希 
調元台極貴，頒宴帝恩餘。昔副名山錄，今裁史觀書。天心憂作者，國論屬誰欺。寂寞懷鉛客，容瞻相府車。
初至吳門示諸弟兼呈伯原教授 林希 
夢寐家山忽五春，君恩乞與守符新。便推白傅爲前政，更得梁鴻作部民。入境喜逢餘秉穗，舉杯無復嘆鱸蒓。左司西掖誠非據，尤是詩情愧昔人。
將之宣城留別吳門效白樂天體 林希 
被詔守東吳，夜渡揚子津。拭目迎家山，洗我京洛塵。此邦多賢豪，況復平生親。初欲循故事，公宴月三旬。庶以敘契闊，豈徒樂吾身。臨州未閱月，吏牘方紛紜。避嫌俄得請，主地翻爲賓。樽酒未重持，行樂知何因。物理可勝嘆，俯仰迹已陳。趣整震澤帆，遙挹敬亭春。五月而報政，速哉彼齊人。今我若置郵，何德於吳民。舉手謝吳民，自笑行役頻。使君不能詩，煩汝迎送勤。來慚白太守，去愧謝宣城。
疊嶂樓有懷吳門朱伯原 林希 
虎丘換得敬亭山，句水松陵數舍間。天下難如兩州好，君恩乞與一身閑。漸無牒訴煩敲朴，喜有林泉數往還。猶想朋雲隱君子，思歸時見鬢毛斑。
賀滕元發守吳興 林希 
清風樓下兩溪春，三十餘年一夢新。欲識玉皇香案吏，水晶宮主謫僊人。
吳興贈賈收二絕句  其一 林希 
樂天遺句滿吳門，謝朓窻中列岫存。試問白蘋洲上客，詩人賈島有曾孫。
吳興贈賈收二絕句  其二 林希 
歲中謾說易三麾，風月可嘗有別離。盡是昔賢吟醉地，惜哉此老不能詩。
送程給事知越州 林希 
政事縱橫絕世才，文章侍從冠鄒枚。南州節制金城固，東省深嚴瑣闥開。笑別道山探禹穴，暫辭玉案下蓬萊。賀家湖上中秋月，遙聽新詩落酒盃。
詩一首 林希 
山川圖寫幾時休，再過蕭山歲已周。客枕夢中南又北，此身大似一虛舟。
吳興 林希 
遶郭芙蕖拍岸平，花深蕩槳不聞聲。萬家笑語荷花裏，知是人間極樂城。
句  其一 林希 
壺嶺共傾銀霅水，墨皇猶展玉樓風。
句  其二 林希 
傷心父老江津路，猶想當年上塚行。
句  其三 林希 
爭覓山林遠城市，不知城市有山林。
句  其四 林希 
江聲遠落西岷外，山色都橫北固前。
句  其五 林希 
雨過淮山格嫩綠，日銜滄海露殘紅。
句  其六 林希 
江入海門吞百粵，樓橫鐵甕跨三山。
余至象山得邑西山谷佳處暇日過遊因其亭榭泉木離爲十詠 西谷 林旦 
平昔山林性，今來水石鄉。栽花尋秀壠，泛酒掬滄浪。地暖春常早，雲陰夏自涼。歲成還北去，魂夢此難忘。
余至象山得邑西山谷佳處暇日過遊因其亭榭泉木離爲十詠 應真亭 林旦 
我愛井泉清，來逢井上銘。佳名知故里，絕巘爲開亭。目外仙舟遠，雲閑拱木青。茫然千古意，誰與問滄溟。
余至象山得邑西山谷佳處暇日過遊因其亭榭泉木離爲十詠 桃源徑 林旦 
十畝紅桃徑，穿花過水西。清泉來不斷，行客到應迷。露錦披芳塢，晴霞倒碧溪。年年春意在，當會自成蹊。
余至象山得邑西山谷佳處暇日過遊因其亭榭泉木離爲十詠 蓬萊泉 林旦 
採藥瀛洲去，扁舟竟不還。黄金成海外，故井獨人間。乳滴巖花潤，苔封石字斑。空令千載後，猶復望三山。
余至象山得邑西山谷佳處暇日過遊因其亭榭泉木離爲十詠 濯纓亭 林旦 
早歲逐浮名，塵埃已倦行。浩然而臨絕岸，聊此振煩纓。世事隨波遠，吾心自水清。營營朝市露，誰識孺歌聲。
竹閑亭 林旦 
昔人嘗種竹，此意爲山林。野翠何凌亂，羈懷得放吟。化龍知有節，待鳳豈無心。悵望山陰客，飄然不可尋。
竹閑亭 曲水亭 林旦 
巖溜抱山急，傳觴何太頻。迴看野客醉，還笑濁醪醇。漢曲人方遠，蘭亭迹已陳。勞生無足校，酣放即天真。
竹閑亭 灌木亭 林旦 
行行竹間徑，時此一登臨。爲有凌霄幹，長垂滿座陰。海雲生遠目，山月照閑心。幸免材爲累，無言棄擲深。
竹閑亭 觀瀾亭 林旦 
萬古淵源會，憑欄誙一觀。雲濤誰可際，勺水自爲難。日月閑中永，乾坤物外寬。幽人休悵望，平地亦波瀾。
竹閑亭 射圃 林旦 
百步開新圃，彎弧注采正。樽罍供樂事，金鼓疊歡聲。敏手徒爲妙，中心自要平。何人能舉觶，觀堵定縱橫。
虎丘示子虙昔與次中遊題榜尚存 林旦 
一望家山上虎丘，凄然魄動念同遊。林巒不改如平日，蒲柳先衰又幾秋。敢學登臨小東魯，卻因零落恨西州。鴒原寂寞歸鴻斷，未拂前題已淚流。
和張祜韻 林邵 
山中多白雲，雲氣歸如吞。目無塵埃污，耳足清凈根。僧歸踏層徑，鳥遠迷孤村。來過人跡少，無客掃松門。
和孟郊韻 林邵 
山僧龐眉蒼，翻徑坐禪床。層軒豁遠目，靜室便異香。微風仙籟響，過雨晴嵐光。何須向廬阜，此即真道場。
詩一首 林邵 
西來漢水接流流，大別山前舊沔州。看到夕陽無盡興，一行飛鷺下汀州。
賦贈玉巖  其一 林顔 
人在通天第幾巖，玉巖形勝最潭潭。三鍾攘臂適吾樂，五斗折腰真爾慚。漫浪著書酬素志，逍遙齊物載清談。超然此道人知少，人日先生爲指南。
賦贈玉巖  其二 林顔 
萬卷收書肯爲貧，長年石室謝紛紜。冥鴻有志難尋跡，野鹿無心不出羣。拔俗風標清似水，視人富貴薄於雲。柄臣欲強東山起，只恐東山未放君。
贈玉巖二絕 林顔 
一童一鹿自相隨，不覺山間筍蕨肥。看盡榮枯彈指頃，燒痕青處認春歸。瞥然飛電□雙瞳，短褐長絛如瘦松。白玉巖中無一事，爲君題作玉巖翁。
夜樂池 林顔 
石室巉巖五十重，洞房七十二芙蓉。夜池惟有仙家樂，笙鶴時來古澗松。
彩雲軒 林顔 
曾是麻姑此降真，玉峰依舊碧桃春。他年欲洗塵埃眼，得見紅顔散髪人。
送君歸護國寺 林顔 
巋然傍勢浙江東，不羨金庭第一峰。法境常清五十里，妙蓮今現幾千重。清涼解洗枝頭露，變現能飛鉢底龍。平日舊遊今復到，蒼崖邃谷抱長松。
偶見蜘蛛因成四韻 翟嗣宗 
織絲來往疾如梭，長愛騰空作網羅。害物身心雖甚小，漫天綱紀亦無多。林間宿鳥應嫌汝，簾外飛蛾亦懼他。莫學螳螂捕蟬勇，須知黄雀奈君何。
古松行 郭祥正 
空山古松閱人代，黛色銅姿終不改。蚴蟉詰曲還相向，千尋氣結雲靉靆。風雨冥冥秋氣深，耳邊往往蒼龍吟。蓬萊仙子有無間，往來白鶴晝常陰。百尺樛枝拓金戟，山中十月飛霹靂。千年化作虬龍形，流脂下見成靈珀。方今樓閣連飛甍，斧斤未敢來相傾。晦冥神物共訶護，一物鍾靈無不輕。我來撫此重嘆息，造物由來貴孤直。趺坐松前日將暝，謖謖寒風落巾幘。
醉歌行 郭祥正 
明月珠，不可襦，連城璧，不可餔。世間所有皆虛無，百年光景駒過隙，功名富貴將焉如。君不見北邙山，石羊石虎排無數。舊時多有帝王墳，今日纍纍蟄狐兔，殘碑斷碣爲行路。又不見秦漢都，百二山河能險固，舊時宮闕亘雲霄。今日原田但禾黍，古恨新愁迷草樹。不如且買葡萄醅，攜壺挈榼閒往來。日日大醉春風臺，何用感慨生悲哀。
古劍歌 郭祥正 
古有名劍似秋水，龍盤虎拏焰欲起。雞林削鐵不足言，昆吾百煉安足齒。淬花曾瑩鸊鵜膏，掉箾卻敲鸞鳳髓。憶昔破敵如破竹，带霜飛渡桑乾曲。電光晝閃白日匿，魑魅走逃罔魎伏。於今鏽澀混鉛刀，夜涼風雨青龍哭。冰翼雲淡雪花白，血痕冷剝苔花綠。我來拔鞘秋風前，毛髪凜凜肝膽寒。書生無用暫掛壁，夜來虎氣騰重泉。酒酣聞雞起欲舞，明星錯落銀河旋。吾聞神物不終藏，豐城紫氛斗牛旁。及時與人成大功，豈肯棄置鈍鋒鋩。會當斬蛟深入吳潭裏，不然仗汝西域擊名王。
漁舟歌 郭祥正 
四山颯沓江水流，兩岸西風蘆荻秋。漁歌杳杳隔港浦，煙波冥冥來孤舟。漁人舉網得赤鯉，魚尾簁簁相顧喜。撐船就岸維樹旁，夕陽篷底炊煙起。白鷺洲邊隨意浴，孤雲巖際無心逐。月明煙岸撇波去，格磔一聲山水綠。
楚江行 郭祥正 
吾生磊落無滯留，一生好作大江遊，任爾龜鼉跋浪蛟龍愁。昨夜天風下荆楚，我來此地重懷古。洛妃湘女不足數，渺渺兮三閭在何所。浩蕩煙波江水闊，冥寞神交兩相許。倒提金斗傾濁醪，滴瀝招魂寂無語。斜陽銜山暝潮退，兩兩漁舟迷向背。便欲因之垂釣竿，六鼇一擲天門外。
九華山行 郭祥正  九华山
羣山秀色堆寒空，九華一簇青芙蓉。誰云九子化爲石，聚頭論道扶天公。深巖自積太古雪，燭龍縮爪羞無功。湍流萬丈射碧落，此源直與銀河通。塵埃一點入不得，烟霧五色朝陽烘。有時昏昏雷電怒，崩崖裂壁揮長松。龍作雨，虎嘯風。白日變明晦，九子亦慘容，褐冠釋氏胡爲笑傲于其中。我將學彼術，卷舌切愧求童蒙。天公信玉女，號令不爾從。嗟爾九子竟何補，非泰非華非衡嵩。
廬山三峽石橋行 郭祥正  庐山
銀河源源天上流，新秋織女望牽牛。洪波欲渡渡不得，叱鵲爲橋誠拙謀。胡不見廬山三峽水，此源亦接明河底。擘崖裂嶂何其雄，崩雷泄雲勢披靡。飛鳥難過虎豹愁，四時白雪吹不收。燭龍此地無行跡，六月游子披貂裘。誰將巨斧鑿大石，突兀長橋跨蒼壁。行車走馬安如山，下視龍門任淙激。寄言牛女勿相疑，地下神工尤更奇。喚取河邊作橋棟，一年不必一佳期。
谷簾水行 郭祥正 
嶄嶄青壑仙人居，水精簾掛光浮浮。中有天樂振天響，真珠琤淙碎珊瑚。嫦娥擁月夜相照，天光地瑩倒玉壺。又云玉皇醉玉液，瓊簟千尺從空鋪。卧來北斗諫以起，驚風吹落青山隅。溶溶萬古萬萬古，竟誰能辨爲真虚。我來吟哦不知晚，山雲四暗山魈呼。安得長鯨駕天險，下視靈源知有無。
鸚鵡洲行 郭祥正 
猛虎磨牙齒九州，禰生何事來擨。黄雲屯屯宴賓客，故衣脱去更岑牟。漁陽摻撾曲聲苦，壯士銜悲寂無語。漢朝社稷四百年，海瀉濤淙一抔土。嗟哉鼓史狂而癡，天運往矣安能追。四方血戰殊未已，三尺棁杖真何爲。君不見武昌之國鸚鵡洲，至今芳草含春愁。可行則行止則止，死無所益令人羞。死無所益令人羞，黄祖曹公均一丘。
金山行 郭祥正 
金山杳在滄溟中，雪崖冰柱浮仙宫。乾坤扶持自今古，日月彷彿躔西東。我泛靈槎出塵世，搜索異境窺神功。一朝登臨重歎息，四時想像何其雄。捲簾夜閣挂北斗，大鯨駕浪吹長空。舟摧岸斷豈足數，往往霹靂搥蛟龍。寒蟾八月蕩瑤海，秋光上下磨青銅。鳥飛不盡暮天碧，漁歌忽斷蘆花風。蓬萊久聞未成往，壯觀絕致遙應同。潮生潮落夜還曉，物與數會誰能窮。百年形影浪自苦，便欲此地安微躬。白雲南來入我望，又起歸興隨征鴻。
潛山行 郭祥正 
笑别姑熟州，來作潛山遊。潛山聞名三十載，寫望可以銷吾憂。晴雲如綿掛寒木，廣溪鏡靜涵明秋。山頭石齒夜璨璨，疑是太古之雪吹不收。信哉帝祖駐鑾蹕，異景怪變誰能求。若非青崖見白鹿，安得此地排珠樓。羣仙長哦空洞絕，綠章封事乘虚輈。靈鳥盤旋老鶴舞，華燈散采祥飈浮。噫吁嚱，漢武登壇求不得，明皇夜夢推五百。寧知司命抱真符，爲宋真人開社稷。詔書數下修琳宫，殿閣縹緲平諸峰。六朝德澤施愈遠，九天福祐來無窮。君不見潛山之下，潛水之涯。菖蒲有九節，白术多紫花。採之百拜獻君壽，陛下盛德如重華。
山中吟 郭祥正 
山中吟，白日長，碧霄泉暖菖蒲香。仙翁勸我採爲食，登高遂覺足力强。登高望遠遠思發，春風浩浩天茫茫。美人一别隔滄海，青鳥寄與雙明璫。青鳥東飛亦不返，草色綠縟雲徜徉。草色幾回綠，雲飛無故鄉。魂迷夢斷意何在，山中吟，白日長。